Nabanga an Israel—Marahay na mga Hade Asin Maraot na mga Hade | Mensahe kan Biblia\nAn Israel nabanga. Sa paglihis nin panahon, dakol na hade an namahala sa mga Israelita, asin an kadaklan sa sainda bakong maimbod. An Jerusalem linaglag kan mga Babilonyo\nSIRING kan ihinula ni Jehova, an Israel nabanga pakatapos na si Salomon magsuhay sa dalisay na pagsamba. Maringis an aki niang si Roboam na nagsalida sa saiya. Huli kaini, an sampulo sa mga tribo nin Israel nagrebelde asin nagin kahadean nin Israel sa amihanan. Duwang tribo an nagdanay na maimbod sa hade na nakatukaw sa trono ni David sa Jerusalem, na nagin kahadean nin Juda sa timog.\nAn duwang kahadean na iyan parehong nagkaigwa nin maribok na kasaysayan, na an pangenot na dahelan iyo an daing pagtubod asin bakong makinuyog na mga hade. Mas grabe pa ngani an nangyari sa Israel kisa sa Juda, huling pinalakop kan mga hade kaiyan an falsong pagsamba poon sa kapinonan. Sa ibong kan makapangyarihan na mga gibo kan mga propeta na siring baga ki Elias asin Eliseo—na pareho pa nganing nagbuhay nin gadan—an Israel padagos na nagbabalik sa maraot na gibo. Sa katapustapusi, itinogot nin Dios na laglagon kan Asiria an kahadean sa amihanan.\nAn Juda nagdanay nin labi sanang kadikit sa sarong siglo kisa sa Israel, alagad iyan pinadusahan man nin Dios. Pira sanang hade sa Juda an naghimate sa mga patanid kan mga propeta nin Dios asin nagmaigot na pangenotan an nasyon pabalik ki Jehova. Halimbawa, pinonan ni Hadeng Josias na haleon sa Juda an falsong pagsamba asin hirahayon an templo ni Jehova. Kan makua an sarong orihinal na kopya kan Ley nin Dios na itinao paagi ki Moises, si Josias napahirong marhay an boot asin huli kaiyan pinakosog pa an saiyang kampanya sa reporma.\nPero makamomondo, an mga nagsalida ki Josias dai nagsunod sa marahay na halimbawa kan hadeng iyan. Huli kaini, itinogot ni Jehova sa nasyon nin Babilonya na sakopon an Juda asin laglagon an Jerusalem saka an templo kaiyan. An mga natadang buhay idinistiero sa Babilonya. Ihinula nin Dios na an pagkadistiero malawig nin 70 taon. An Juda nagin kagabaan sa bilog na panahon na iyan—sagkod na togotan an nasyon na bumalik sa sadiring daga kaiyan, siring kan ipinanuga nin Dios.\nMinsan siring, mayo nang mga hadeng gikan sa lahi ni David an mamamahala sagkod na maghade an ipinanugang Paraligtas, an ihinulang Mesiyas. Pinatunayan kan kadaklan sa mga hade na nagtukaw sa trono ni David sa Jerusalem na an bakong sangkap na mga tawo bakong kualipikado na mamahala. An Mesiyas sana an talagang kualipikado. Huli kaini, sinabi ni Jehova sa ultimo sa mga hadeng iyan na gikan ki David: “Tangkason mo an korona. . . . Dai nanggad iyan magigin sadiri nin siisay man sagkod na magdatong sia na igwa kan legal na deretso, asin iyan itatao ko sa saiya.”—Ezequiel 21:26, 27.\n—Basado sa 1 Hade; 2 Hade; 2 Cronica kapitulo 10 sagkod 36; Jeremias 25:8-11.\nPaano nabanga an Israel, asin ano an nangyari sa duwang kahadean?\nAno an nangyari sa mga hade na gikan sa pamilya ni David, asin taano?\nAn kasaysayan ni Jonas nagtotokdo sa sato nin ano manongod ki Jehova? (Helingon an kahon.)\nKan panahon kan nababangang kahadean, inasignaran nin Dios si Jonas na magduman asin maghulit nin nagpapatanid na mensahe sa mga tawo sa madahas asin harayong siudad nin Nineve. Alagad, si Jonas nagsakay sa barko pasiring sa ibang direksion. Iyan nagresulta sa sarong milagro—pinangyari nin Dios na halonon si Jonas nin sarong dakulaon na sira. Sa laog kan sira, si Jonas namibi ki Jehova, na pakatapos kaiyan pinangyari nin Dios na iluwa sia kan sira sa marang daga. Dangan, ginibo ni Jonas an asignasyon sa saiya.\nPakatapos na itokdo nin Dios ki Jonas an leksion na iyan dapit sa pagkuyog, naglataw an ikaduwang problema: Si Jonas naghulit sa mga taga Nineve, alagad sia naanggot nin labi-labi kan an Dios magpaheling sa sainda nin pagkaherak asin pagmalasakit patin dai na idinagos an padusa huling sinda nagsolsol. Basahon an interesanteng marhay na librong ini tanganing maaraman nindo kun paano an Dios naggamit nin ikaduwang milagro tanganing tokdoan si Jonas na magin orog na mapagmalasakit.\nJonas—Nakanuod Siya sa mga Sala Niya\nNagin arog man daw kamo ni Jonas na natakot kan tawan nin asignasyon? An istorya manungod saiya nagtutukdo sa sato nin mahahalagang leksiyon dapit sa pagpapasensiya asin pagkahirak ni Jehova.


Blackbeard (pirata) - Wikipedia\nSi Edward Teach (c. 1680 – Nobyembre 22, 1718) mas bantog sa bansag niyang Blackbeard, sarong sonadong gayong piratang Ingles na naglalayag sa palibot kan West Indies asin sa subangan na kosa kan mga kolonyang Amerikano.\nSiya posible namundag sa Bristol alagad sinasabi na daing gayong aram an dapit sa kaamayan kan buhay niya. Kan 1716 nagbali siya sa mga tripulante ni Benjamin Hornigold, saro man na pirata na nagaaro'agitong sa islang Caribbeano nin New Providence. Nakaamot siya tolos nin sadiring bapor, an Queen Anne's Revenge, asin poon 1717 abot 1718, nagin sarong bantogan asin kinakatakotan na maray na pirata. An bansag niya, Blackbeard, napangaran saiya huli sa mahi'bog na bongot niya asin maisog na lawog. Siya daa, ngane katakotan kan mga kaiwal, nasulô nin mga otoot saka tinatakod sa palibot kan saiyang kupya.\nKinua sa "https://bcl.wikipedia.org/w/index.php?title=Blackbeard_(pirata)&oldid=232309"\nHuring binago an pahinang ini kaitong 28 Hunyo 2022, alas 07:00.


Si Jesus—“An Pagkabuhay Liwat Asin an Buhay” (Juan 11) | Buhay ni Jesus\nPAGKAGADAN NI LAZARO, NAG-ABOT SI JESUS\nUminabot si Jesus sa may Betania, na mga tulong kilometro sa sirangan kan Jerusalem. Munduon si Maria asin Marta ta nagadan pa sana an tugang nindang si Lazaro. Dakul an nag-arabot para manranga.\nDangan may nagsabi ki Marta na nagdadangadang si Jesus, kaya nagdali-dali siya para sabaton ini. Sinabi ni Marta ki Jesus an posibleng marhay na iniisip nindang magtugang sa nag-aging apat na aldaw: “Kagurangnan, kun yaon ka lang digdi, dai kutana nagadan an tugang ko.” Pero, dai man buot sabihon ni Marta na dai na siyang paglaom. “Naniniwala pa man giraray ako na maski anong hagadon mo sa Diyos, itatao iyan nin Diyos sa saimo,” an sabi ni Marta. (Juan 11:21, 22) Naniniwala siya na matatabangan pa man giraray ni Jesus an tugang niya.\nNagsimbag si Jesus: “Mabangon an saimong tugang.” Iniisip ni Marta na an sinasabi ni Jesus iyo an maabot na pagkabuhay liwat digdi sa daga. Naniniwala siya na talagang mangyayari ini huling sinabi niya: “Aram kong mabangon siya sa pagkabuhay liwat sa huring aldaw.”—Juan 11:23, 24.\nPosible daw na ngunyan mismo makakatao si Jesus nin kaginhawahan? Ipinagirumdom ni Jesus ki Marta na tinawan siya nin Diyos nin kapangyarihan laban sa kagadanan: “An nagtutubod sa sako, dawa pa magadan siya, mabubuhay; asin an lambang saro na nabubuhay saka nagtutubod sa sako dai na nuarin man magagadan.”—Juan 11:25, 26.\nDai man buot sabihon ni Jesus na an mga disipulo dai na nuarin man magagadan. Dawa si Jesus kaipuhan na magadan, arog kan sinabi niya. (Mateo 16:21; 17:22, 23) Idinuduon niya na an pagtubod sa saiya puwedeng magtao nin buhay na daing katapusan. An dakul magkakamit kaiyan paagi sa pagkabuhay liwat. Pero, an mga maimbod na nabubuhay ngunyan sa panahon kan katapusan kan sistemang ini puwedeng dai na nuarin man magadan. Arin man diyan, an siisay man na nagtutubod sa saiya makakasiguro na dai na nuarin man mapapaatubang sa daing sagkod na kagadanan.\nPero may magigibo pa daw si Jesus, na nagsabi pa sana, “Ako an pagkabuhay liwat asin an buhay,” para tabangan si Lazaro na ngunyan mga pirang aldaw nang gadan? Hinapot ni Jesus si Marta: “Nagtutubod ka digdi?” Nagsimbag siya: “Iyo, Kagurangnan, nagtutubod ako na ika an Cristo, an Aki nin Diyos, an saro na madatong sa kinaban.” May pagtubod si Marta na may magigibo pa si Jesus sa mismong aldaw na iyan, kaya naghidali siya papuli asin sinabihan an tugang niya na daing ibang nakakadangog: “Yaon an Paratukdo asin ipinapaapod ka.” (Juan 11:25-28) Kan madangog ini ni Maria, naghali siya sa harong, dangan sinundan siya kan iba pa na naghuhuruna na maduman siya sa lulubngan ni Lazaro.\nPero, ki Jesus nagduman si Maria, suminubsob sa pamitisan kaini, asin inutro an sabuot na arog kan sinabi kan tugang niya: “Kagurangnan, kun yaon ka lang digdi, dai kutana nagadan an tugang ko.” Naapektuhan si Jesus kan mahiling niya si Maria asin an mga kaibanan kaini na naghihiribi, kaya nag-agrangay an puso niya, asin napaluha pa ngani. Napahiro kaiyan an buot kan mga nagmamasid. Pero may nagharapot: ‘Kun napaumayan ni Jesus an sarong lalaking namundag na buta, dai daw niya magigibong pugulan an sarong ini na magadan?’—Juan 11:32, 37.\nAno an sitwasyon kan umabot si Jesus harani sa Betania?\nAno an basehan ni Marta para magtubod sa pagkabuhay liwat?\nPaano ipinarisa ni Jesus na may magigibo siya manungod sa pagkagadan ni Lazaro?


Home / Camarines Norte / Daet / News / 3 lalaki tinaga sa bilaran, suspechado nagdulag\n3 lalaki tinaga sa bilaran, suspechado nagdulag\nBicol Standard Newspaper Friday, December 01, 2017 Camarines Norte, Daet, News\nDAET, Camarines Norte (Bicol Standard)—Tulong mga paraoma an pigbubulong ngonian sa Camarines Norte Provincial Hospital Annex, kan sinda taragaon kan suspechadong si Adam Jose Hapak y Die, 34, paraoma, asin residente kan Barangay Old Camp, Capalonga, Camarines Norte.\nSabi kan mga imbestigador an mga victima iyo sinda Aries Brimbuela y Glomar, 36 anyos, Jonathan Brimbuela y Glomar, 34 anyos, na pareyong taga Purok 5, Barangay Old Camp, Capalonga, Camarines Norte asin si Ronnie Taniang, 23, na residente kan Purok IB, kan kapareyong banwaan.\nNagluluwas sa imbestigasyon na antes na mangyari an krimen, an mga victima asin an suspechado nagsusugal nin baraha, mientras na sinda nasa bilaran.\nAn sabi, aksidenteng nasikyod ni Aries Brimbuela si tukawan kan suspechado, kaya naangot ini.\nNagpuli sa saindang harong tanganing magkua nin sundang, na iyo an ginamit sa pagtigbas kan mga victima.\nPakatapos kan krimen, nagdulag pasiring sa dai madeterminaran na lugar an suspechado.\nPig hahanap pa siya ngonian kan mga awtoridad tanganing panimbagon sa caso na isasangat kan mga awtoridad.\nSi sundang na ginamit, pugol ngonian kan mga pulis bilang evidencia kan nangyaring krimen.\n3 lalaki tinaga sa bilaran, suspechado nagdulag Reviewed by Bicol Standard Newspaper on Friday, December 01, 2017 Rating: 5


Narra (kahoy) - Wikipedia\nBurak asin dahon kan narra\nAn Narra (Pterocarpus indicus (Amboine, Pashu Padauk, Malay Paduak, New Guinea Rosewood, amboyna) sarong tinanom na nagkakahoy na inaapod man naga, sarong species kan Pterocarpus na tubong natural sa Sur-subangan na Asya, sa amnayan kan Australasia, sa habagatan na parte kan Pacific Ocean Islands sa Cambodia, sa bandang porong habagatan kan Tsina, sa East Timor, sa Indonesya, sa Malaysia, Papua New Guinea, sa Filipinas, sa Isla nin Ryukyu, sa Isla nin Solomon, sa Tailandya, asin sa Bietnam.\nIbang mga apod kaini: narra (Filipinas, Sonokembang (Indonesya), agsana o sena (Indonesya, Malaysia, asin Singapore), tnug (Cambodya).\nAn naga may ugaleng magtatâ sarong beses sa sarong taon, parati mga bulan nin Enero abot Pebrero siring kan tinanom na banaba, gaway-gaway, asin mambog.\nNagtataong pambihirang hamot, ini matagas na kahoy asin an mga pasagi kaini sirbing gayo sa paggibong harong: ginigibong mwebles, harigi, mga tinurno, kabinet asin ginigibo man na plywood o tablang pansalog. Ini matagal nanggad asin dai tolos nalalapa o laogon kan mga aloy. An tagok kaini iyo an inaapod na salong (resin), mapula an kolor asin ginigibo gamit sa pagprodusir nin barnis. An kahoy niya, na pwede nakolor mamula-pula, rosa o giyaw-giyaw, pino an supat asin napapakinis na gayo. Ini gadot man asin magabat. Sa saiyang poon may natalubo na mga dalig na nalaba parayo mga limang metro. An dalig kaini magayon na gibohon pang'ibabaw kan lamesa o polo sa sundang.\nAn burak kaini may hamis nakukua saka an gina'ga' kan mga dahon nasirbing ha'nos. Kinakakan man daa an mga burak saka dahon kan narra. An mga dahon pwede man panggosgos sa tumbaga asin sa kubre ngane kumintab. An mga sinapsap sa kahoy kaini binubuntog sa tubig asin an tubig pig'iinom bilang pampakusog sa pag'ihi.\nAn narra paboritong itanom komo ornamental sa mga gilid kan tinampo asin sa natad, ta ini nalangkaw (sobra pang 30 metros) saka narambong na gayo na nataong limpoy. Pag naburak magayon pagdalanon. Tinatanom kaini pwede an saiyang mga pisog o mga sanga.\nIni an nasyunal na kahoy kan Filipinas.\nAn narra, nagtatâ\nAn kahoy na naga, marambong na\nKahoy na Narra\nhttp://www.wood-database.com/lumber-identification/hardwoods/narra/ Kinua 2-02-14\nPinaghugot gikan sa "https://bcl.wikipedia.org/w/index.php?title=Narra_(kahoy)&oldid=208686"\nHuring pigliwat an pahinang ini kan 3 Hulyo 2021, alas 15:31.


Ataki sa Pearl Harbor - Wikipedia\nAtaki sa Pearl Harbor\nAn pag'ataki sa Pearl Harbor (o, Operasyon Hawaii, Operasyon Z, na iyo an pag'apod kan Kwartel Heneral kan Imperyong Hapon) sarong sorpresang paglusob na kinondukta kan Hokbong Pandagat nin Hapon Desyembre 7, 1941 na iyo an nagtolod sa Estados Unidos na makadamay sa Ikaduwang Gerang Pankinaban. Tuyo i kan Hapon na mawa'ran kakayahan an Amerika , orog na an saiyang Flota Pacifico, na magpapel sa pinagbabana'bana na gera kan Hapon na gigibohon laban sa Britanya, Nederlandya asin sa Estados Unidos igdi sa Sur-subangan kan Asya. An paglusob pinagduwang pagsasakyada kan mga panggerang mga eroplano kan Hapon na nag'abot sa bilang na 353, hale sa anom na aircraft carriers.\nAn paglusob sa Pearl Harbor\nAn pag'ataki nagresulta sa paglubog kan apat na boque de guerra mga bapor kan Hokbong Pandagat kan Estados Unidos, asin pagkarapak kan apat pa. An mga Hapon nalunod o naraot man an tolo pang cruiser, tolong destroyer, sarong minelayer, napaboag 188 eroplano panggera, asin sa mga personahe 2,401 an nagadan, 1,282 an nagkarulugadan. An estasyon nin enerhiya, an shipyard, an seksyon nin mantensyon, an sarayan nin mga torpedo asin gasolina, asin siring man an mga doongan kan mga submarino kaiba an mga edispyo naghaharong kan mga kwartel, dai man natamaan. Sa lado kan mga Hapon minimal an danyos, 29 sanang eroplano, apat na saradit na submarino asin 65 tauhan an nagkagaradan o nalugadan.\nAn pag'ataking ini sarong mayor na sagupaan sa Ikadwang Gerang Pankinaban. Nangyari ini bago an pormal na deklarasuyon nin pakikigera. Si pag'ataki asin an bigla asin palipat na gayo na pakagibo kaini, iyo an duwang paktor na naghira kan opinyon publiko sa Amerika na dati "mayong pakilabot," ngonyan resulta kaini, naglobo an suporta para sa direktang pagpaki'aram sa gera. Nadugangan pa ini nin makuring hogophogop asin pagtapsok kan Amerika sa gera sa Europa kan an Alemanya, na mayo man nin tratado sa Hapon, pulospugos man nagdeklara nin gera. An Presidenteng si Franklin D. Roosevelt tolostolos pigbantolin na an aldaw na "Desyembre 7, 1941" aldaw na matatala' bilang "Aldaw nin Kalapastangan."\nPinaghugot gikan sa "https://bcl.wikipedia.org/w/index.php?title=Ataki_sa_Pearl_Harbor&oldid=200737"\nLast edited on 19 Enero 2021, at 13:24\nHuring pigliwat an pahinang ini kan 19 Enero 2021, alas 13:24.


Home / Bicol / Bicol News / News / Sorsogon / Nan-siko nin pulis sa check point, binitbit sa presinto\nNan-siko nin pulis sa check point, binitbit sa presinto\nBicol Standard Newspaper Sunday, April 22, 2018 Bicol, Bicol News, News, Sorsogon\nSORSOGON CITY – An empleado kan sarong hospital digdi an pwedeng mag atubang nin casong Direct Assault asin disobedience upon a person in Authority, pakatapos na sikohon niya an pulis na nadistino sa check point, digdi.\nSabi sa report, si Aldin Caubang, pinara kan mga pulis mantang sa lindong kan Oplan Sita, na parte kan security measures na ginigibo sa lugar.\nAn incidente nangyari sa Barangay Salog, mantang an imbueltong mga awtoridad distino sa Precint No. 2.\nBase sa report, kan pinara si Caubang para sa regular na ginigibong pag inspection sa mga nag-aaging vehiculo, dai siya naka presentar kan papeles kan itom na motorsiklo na saiyang pig mamaneho na mayo nin plaka.\nMaisog na naki suway si Caubang, nagsayuma na magpaheling nin maski anong pwedeng pagkabistohan saiya, asin agresibo pang siniko si PO2 Annabelie Constante, na tinamaan saiyang toong takyag.\nNin huli sa pakisuway sa mga pulis, binitbit lugod siya sa hepatura kan pulis tangani na imbestigaran asin sangatan nin magkakanigong asunto criminal.\nNan-siko nin pulis sa check point, binitbit sa presinto Reviewed by Bicol Standard Newspaper on Sunday, April 22, 2018 Rating: 5


Polinga gana sa protesta sa pirilian vs Alcalde Ondis\nSarong taon matapos an pirilian lokal kan Mayo 9, 2016 base sa pagrebisar kan mga voto, si Carina Ramos-Polinga iyo an pigdeclara kan jusgado bilang ganador na alcalde kan Siruma, Camarines Sur susog sa narecibing mga validong voto.\nAn desisyon kan corte iyo an hinahalat kan mga constituentes nganing maging trangkilo na an banwaan sa ngaran na politica envez magtrabajo na an oficiales lokal.\nSa pinaluwas na desisyon kan Mayo 18, 2017 ni Juez Pedro Redona kan RTC Branch 63 sa Calabanga, Camarines Sur sa Election Protest Case No. 16-008, na pigplantiar kan protestante Carina Ramos-Polinga contra ki Sandy Ondis sa pirilian lokal kan Mayo 9, 2016 sa banwaan nin Siruma, CamSur.\nAn banwaan na ini maabot sana sa diez mil an rehistradong votantes na naging haranihan si mga voto ninda Ondis asin Polinga, alagad sabi kan corte sa caso sa protesta sa pirilian, an ganador si candidato na nakakua nin inaapod na plurality of the valid votes cast, sa casong ini si Polinga, na nakalamang nin 44 voto.\nSi Polinga, tolos man nagsangat nin Motion for Execution Pending Appeal sa paborableng pinaluwas na desisyon kan jusgado mantang si Ondis nagsangat man kan saiyang Notice of Appeal.\nHaros nakasabay an promulgasyon perang oras matapos kan pinaapod na press conference kan nakatukaw na Alcalde Sandy Ondis sa sarong restaurant sa Ciudad nin Naga na nag-aacusar nin pagtutudok suboot kan juez nin cantidad P430,000 karibay nin paborableng desisyon sa election protest.\nAn cuarta naitao suboot sa juez base sa casong Gross Misconduct and Dishonesty na pagbalga sa Code of Judicial Conduct na sinangat ni Ondis sa Corte Suprema.\nAn grupo kan miembros kan media matapos kan sinambit na press conference nagprobar na hagadan nin reaksyon an juez alagad nagsayuma nang mag-atubang sa entrevista.


Bombo Radyo Philippines - Drug personality irido kan manlaban sa operasyon kan PNP\nSolGen handang idepensa si Duterte sa SC sa Martial Law issue - Thursday, 19 January 2017 16:35\tGolf club set ni Jee Ick Joo, narekober na - PNP AKG - Thursday, 19 January 2017 16:34\tDuterte OK sa Martial Law interpretation - SolGen - Thursday, 19 January 2017 16:27\tAway sa negosyo, motibo raw sa pagkidnap kay Jee Ick Joo - Thursday, 19 January 2017 16:18\tDuterte 'looking forward' na sa 2nd China visit sa May - Thursday, 19 January 2017 16:15\tYou are here: HomeAM StationsNagaNaga NewsDrug personality irido kan manlaban sa operasyon kan PNP\nDrug personality irido kan manlaban sa operasyon kan PNP\nTuesday, 08 November 2016 09:05\tPrint\nNAGA CITY- Maswerteng dae napuruhan kan mga otoridad an sarong drug personality makalihis na manlaban sa tahaw kan operasyon sa Barangay Balatas sa ciudad nin Naga.\nPigbisto an suspek na si Gil Rañola alyas Puyat.\nSa nagunong impormasyon kan Bombo Radyo Naga, napag-araman na pigsairarom sa drug buy-bust operation kan mga otoridad an suspek alagad kan maaraman na pulis an katransaksyon, nanlaban suboot ini sa mga otoridad.\nEnot suboot na nagpaputok si Rañola rason tanganing magbalos man nin putok an mga otoridad.\nHuli digdi, natamaan nin bala kan badil sa saiyang lawas an suspek na tulos man na pigdalagan sa ospital.\nMientrastanto, narekober sa suspek an sarong sachet nin pigtutubudang shabu asin an kwartang piggamit komo buy-bust money.\nSa ngonyan, nagpaparahay pa an suspek mantang pig-aandam na kan mga otoridad an kasong isasangat laban sa saiya.\tRead 383 times\tLast modified on Tuesday, 08 November 2016 09:16\tTweet\n« LGU-Naga pigdepensa an dae pagkakakua kan Seal of Good Local Governance\tOFWs sa Virginia, hagad an trayumpo ni Trump »


Marcos 12 | Bibliya Online | New World Translation\nIlustrasyon mapadapit sa paragadan na mga paratanom (1-12)\nAn Diyos asin si Cesar (13-17)\nHapot manungod sa pagkabuhay liwat (18-27)\nDuwang pinakaimportanteng tugon (28-34)\nAki daw ni David an Cristo? (35-37a)\nPatanid mapadapit sa mga eskriba (37b-40)\nDuwang sinsilyo kan pobreng balo (41-44)\n12 Dangan nagpuon siyang magtaram sa sainda paagi sa mga ilustrasyon: “Sarong tawo an nagtanom nin sarong ubasan saka kinudalan iyan sa palibot asin nagkalot nin pugaan nin ubas saka nagpatindog nin sarong tore; dangan ipinaasikaso* niya iyan sa mga paratanom asin nagduman siya sa ibang nasyon. 2 Pag-abot kan panahon nin pagguno nin ubas, nagsugo siya nin sarong uripon sa mga paratanom tanganing kuanon sa sainda an parte niya sa mga bunga kan ubasan. 3 Alagad pinugol ninda an uripon, binugbog, asin pinapuli na daing dara. 4 Sa giraray, nagsugo siya sa sainda nin saro pang uripon, asin pinukpok ninda iyan sa payo saka ininsulto. 5 Dangan nagsugo siya nin saro pa, asin ginadan ninda iyan, saka nagsugo siya nin dakul pa, asin an nagkapira sa mga ini binugbog ninda saka an nagkapira ginadan ninda. 6 May natatada pa siyang saro, sarong namumutan na aking lalaki. Ini an ultimo niyang isinugo sa sainda, na sinasabi, ‘Igagalang ninda an sakuyang aki.’ 7 Alagad an mga paratanom na idto nag-urulay-ulay, na sinasabi, ‘Iyo ini an tagapagmana. Mus, gadanon ta siya, asin mapapasatuya an saiyang mana.’ 8 Kaya pinurugol ninda siya asin ginadan saka ginuyod paluwas sa ubasan. 9 Ano an gigibuhon kan kagsadiri kan ubasan? Maduman siya asin gagaradanon an mga paratanom saka itatao niya sa iba an ubasan. 10 Dai lamang nindo nabasa an mga tataramon na ini sa Kasuratan: ‘An gapo na hinabuan kan mga paratugdok, iyo ini an nagin mayor na gapong panganto. 11 Hali ini ki Jehova,* asin makangangalas iyan sa satong paghiling’?” 12 Dahil diyan gusto ninda siyang dakupon* huli ta aram ninda na sinda an nasa isip niya kan itaram niya an ilustrasyon, pero natatakot sinda sa mga tawo. Kaya binayaan ninda siya asin naghali sinda. 13 Dangan isinugo ninda sa saiya an nagkapira sa mga Fariseo asin an nagkapira sa mga suportador kan partido ni Herodes tanganing dakupon siya sa saiyang itinataram. 14 Pag-abot kan mga ini, sinabi ninda sa saiya: “Paratukdo, aram mi na pirming totoo an sinasabi mo asin dai ka naghihinguwang makua an pag-uyon nin siisay man, huli ta dai ka naghihiling sa pangluwas na itsura nin mga tawo, kundi itinutukdo mo an dalan nin Diyos kauyon kan katotoohan. Tama daw na magbayad nin buhis ki Cesar* o bako? 15 Dapat daw kitang magbayad o dai?” Huling naririsa niya an saindang pagsagin-sagin, sinabi niya sa sainda: “Taano ta pigpupurbaran nindo ako? Tawi ako nin sarong denario* ta hihilingon ko.” 16 Tinawan ninda siya nin saro, asin sinabi niya sa sainda: “Kiisay na ladawan asin titulo ini?” Sinabi ninda sa saiya: “Ki Cesar.” 17 Dangan sinabi ni Jesus: “Itao nindo ki Cesar an mga bagay na ki Cesar, alagad sa Diyos an mga bagay na sa Diyos.” Asin napangalas sinda sa saiya. 18 An mga Saduceo,* na dai nagtutubod sa pagkabuhay liwat, nag-arabot asin naghapot sa saiya: 19 “Paratukdo, nagsurat si Moises sa sato na kun magadan an sarong tawo asin may nabayaan siyang agom alagad dai sindang aki, an nabayaan na agom dapat na agumon kan tugang na lalaki kan nagadan tanganing matawan niya nin aki an saiyang tugang na nagadan. 20 May pitong magturugang na lalaki. An inot nag-agom, alagad kan magadan siya dai siyang nawalat na aki. 21 Dangan inagom kan ikaduwa an nabayaan na agom alagad nagadan siya na daing nawalat na aki, asin arog man kaiyan an nangyari sa ikatulo. 22 Asin an pito gabos daing nawalat na aki. Sa kahuri-hurihi, nagadan man an babayi. 23 Sa pagkabuhay liwat, siisay sa pito an magigin agom niya? Huli ta nagin agom siya kan pito.” 24 Sinabi ni Jesus sa sainda: “Bakong an dahilan kun taano ta nasasala kamo iyo na dai nindo aram an Kasuratan ni an kapangyarihan nin Diyos? 25 Huli ta pag nagbangon na sinda hali sa mga gadan, an mga lalaki dai maaragom asin an mga babayi dai man mapaaragom, kundi magigin arog sinda nin mga anghel sa langit. 26 Alagad mapadapit sa pagbangon sa mga gadan, dai nindo nabasa sa libro ni Moises, sa salaysay manungod sa matunok na palungpong, na sinabi nin Diyos sa saiya: ‘Ako an Diyos ni Abraham asin Diyos ni Isaac saka Diyos ni Jacob’? 27 Siya Diyos, bako kan mga gadan, kundi kan mga buhay. Sala nanggad kamo.” 28 An saro sa mga eskribang nagrani nakadangog na nagdidiriskusyon sinda. Huli ta narisa kaini na mahusay an pagkasimbag niya sa sainda, hinapot siya kaini: “Arin na tugon an panginot* sa gabos?” 29 Nagsimbag si Jesus: “An panginot, ‘Danguga, O Israel, si Jehova* an satong Diyos, asin saro sana an Jehova,* 30 asin kamutan mo si Jehova* na saimong Diyos sa bilog mong puso asin sa bilog mong kalag* saka sa bilog mong isip pati sa bilog mong kusog.’ 31 An panduwa iyo ini, ‘Kamutan mo an saimong kapwa nin siring sa saimong sadiri.’ Dai nang ibang tugon an mas importante kisa sa mga ini.” 32 Sinabi kan eskriba sa saiya: “Paratukdo, mahusay an pagkasabi mo, kauyon kan katotoohan, ‘Siya Saro sana, asin dai nang iba apuwera sa saiya’; 33 asin an mamutan siya sa bilog na puso, sa bilog na pakasabot, saka sa bilog na kusog asin an mamutan an kapwa nin siring sa sadiri urog nanggad na mahalaga kisa sa gabos na dulot na tinutong asin mga atang.” 34 Kan marisa ni Jesus na suminimbag siya na may kadunungan, sinabi niya sa eskriba: “Bako kang harayo sa Kahadian nin Diyos.” Alagad dai nin siisay man an may kusog nin buot na haputon pa siya. 35 Alagad, mantang padagos na nagtutukdo si Jesus sa templo, sinabi niya: “Taano ta sinasabi kan mga eskriba na an Cristo aki ni David? 36 Paagi sa banal na espiritu, si David mismo nagsabi, ‘Sinabi ni Jehova* sa sakuyang Kagurangnan: “Tumukaw ka sa tuo ko sagkod na ibugtak ko an saimong mga kaiwal sa irarom kan saimong mga bitis.”’ 37 Si David mismo inaapod siya na Kagurangnan, kaya paano mangyayaring aki niya siya?” Asin an dakul na tawo nawiwili sa pagdangog sa saiya. 38 Asin sa pagtutukdo niya sinabi pa niya: “Mag-ingat kamo sa mga eskriba na gustong naglalakaw na nakasulot nin haralabang bado asin gustong tinatawan sinda nin galang sa mga pampublikong lugar* 39 saka gustong tumukaw sa inutan na mga tukawan sa mga sinagoga asin sa mga puwesto sa bangkete na nakareserba sa espesyal na mga bisita. 40 Inaagaw ninda an mga harong* kan mga babaying balo, asin namimibi sinda nin haralabaon tanganing hangaan nin iba. An mga ini maako nin mas magabat na paghukom.” 41 Asin nagtukaw siya kun sain nahihiling niya an mga lalagan nin kontribusyon saka inobserbaran niya kun paano naghuhulog nin kuwarta an mga tawo sa mga lalagan na iyan, asin dakul na tawong mayaman an naghuhulog nin dakul. 42 Sarong pobre na babaying balo an nag-abot asin naghulog nin duwang sadit na sinsilyo na hababaon an kantidad.* 43 Kaya pinarani niya sa saiya an mga disipulo niya asin sinabi sa sainda: “Sinisigurado ko sa saindo na an pobreng balong ini naghulog nin labi sa gabos na iba pang naghulog nin kuwarta sa mga lalagan nin kontribusyon. 44 Huli ta sinda gabos naghulog hali sa sobra ninda, pero siya, maski tios,* naghulog siya kan gabos na igwa siya, an saiyang bilog na pagbuhay.”\n^ Sa literal, “ipinaarindar.”\n^ O “arestaron.”\n^ O “sa Emperador.”\n^ O “mga saudan.”\n^ O “pagsadiri.”\n^ Sa literal, “duwang lepton, na an katumbas sarong quadrans.” Hilingon an “Lepton” sa Glosaryo.\n^ O “pobre.”


Home / Bicol News / Camarines Sur / News / Lalaki, sinaksak gadan mantang pigroromdom an death anniversary kan esposa\nLalaki, sinaksak gadan mantang pigroromdom an death anniversary kan esposa\nBicol Standard Newspaper Sunday, March 02, 2014 Bicol News, Camarines Sur, News\nOCAMPO, CAMARINES SUR—Dai naghona an sarong lalaki na an saiyang pagromdom sa death anniversary kan saiyang agom maresulta sa sadiri niya man na kagadanan.\nAn victima na si Simplicio Ranuco y Brinosa, 46, asin residente kan banwaan na ini, nag-iinom kaibanan an saiyang amigo sa saiyang residencia bilang pagcomemorar kan nasambit na ocasion kan magkaigwa siya nin dai-pagkakaintindihan sa sarong nagngangarang Jayson Sarmiento Y Añonuevo, 19, asin residente kan parehong lugar.\nDai man suboot kuta pig-intinding marhay ni Sarmiento an saindang iwal ni Ranuco. Alagad, nakubanan na lang si Ranuco kan mag-abot an amigo ni Sarmiento na si William Napay, sarong taga-Barangay Tinangis, Pili, Camarines Sur, asin pagsasaksakon an victima sa tulak. Tulos man ining duminulag pakatapos.\nMientrastanto, pigprobaran pang idalagan an victima sa ospital, alagad ini binawian na nin buhay bago pa man matawan nin asistencia medical.\nAn Ocampo Municipal Police Station nagpepreparar na sa presente na sunadan nin reklamong murder an suspek.\nLalaki, sinaksak gadan mantang pigroromdom an death anniversary kan esposa Reviewed by Bicol Standard Newspaper on Sunday, March 02, 2014 Rating: 5


Federalismo pinapaliwanag sa mga asembliya sa brgy.\nAn pigtutulod na federal form of government kan administrasyon ni Presidente Duterte, saro sa directiva ni Department of the Interior and Local Government (DILG) Secretary Ismael Sueno na kabale sa dapat ipaliwanag sa mga asembliya sa barangay na nagpapadagos sa manlaen-laen na barangay kan rehiyon Bikol.\nAn oficina rehiyonal kan DILG Bikol sa pamamayo ni Director Elouisa Pastor nagpahayag na susog sa Memorandum Circular 2017-31 ni Secretary Sueno petsado Febrero 13, 2017 dapat punan na sa mga asembliya sa barangay an pag-introducer asin pagpaliwanag kan forma\nkan gobierno federal.\nAn federalismo saro sa kamawotan kan Malacañan na iyo an iribay sa presenting forma nin gobierno kan Filipinas, alagad kadakle sa mga Kapitanes de Barangay kulang sa pagkasabot kan forma federal na gobierno dawa na ngani sinda pinaatendir na sa mga seminar na pinadrenohan kan DILG.\nAn solusyon kan barangay kuanon an tabang kan mga DILG Officer sa municipio nganing iyo an magpaliwanag kan forma kan gobierno federal.\nAn sarong LGU igwa sanang saro hasta sa duwang DILG Officer kaya ngani okupado an saindang mga oras na nagiging dahilan dai tolos makaconducir kan asembliya an ibang mga brgy.\nNagkapera nang oficiales de barangay sa Ciudad nin Naga asin sa iba pang mga banwaan na inaako ninda na dai ninda maipaliwanag an pigtutulod na federalismo kan presenting administrasyon mantang mayo sindang pagkasabot.\nAn tema sa mga asembliya sa barangay iyo an pagpa-orog sa campaña laban sa droga asin iba pang mga kriminalidad, pagbuhay kan Barangay Anti Drug Abuse Council (BADAC), mga acomplisimiento asin programa kan barangay council asin pagsumiter sa publico kan saindang financial report.\nSinabi pa kan DILG Bikol na base sa memorandum ni Sueno igwang aatubangon na caso administrativo an barangay officials kun dai mapa-apod asembliya.\nAn siisay man na residente kan barangay, concerned citizen, oficial kan gobierno asin NGO puedeng magsangat caso sa Sangguniang Bayan o Sangguniang Panlungsod base sa Seksyon 61 kan Local Government Code o kun dai man sa Ombudsman.


Randy David - Wikipedia\nRandy David in 2007\nSi Randy David sarong profesor sa Unibersidad kan Pilipinas. Nagtotokdo siya nin sosyolohiya poon pa kan 1967. Nakua niya an saiya degree sa parehong unibersidad kan 1965.\nSi Randy David pinangaki sa Pampanga asin gradwado nin Bachelor of Arts major in Sociology sa University of the Philippines Diliman kan 1965. Pinagpadagos nya an saiyangdoctoral sa Unibersidad kan Manchester, alagad dai nya man ini ipigpadagos asin mas pinili na sana magin sosyalistang liberal sa Filipinas sa Gobyrerno Marsyal ni Presidente Ferdinand Marcos.\nSarong haluyan nang propesor sa Departmento kan Sosyolohiya sa Unibersidad kan Filipinis - Diliman, nabantog sya kan 1986, kan pig-akseptar nya an pagkakataon na magin host sa Intercontinental Broadcasting Corporation para sa public affairs talk show kan IBC-13. An palabas, igwang ngaran na Truth Forum, midbid bilang solamenteng public affairs talk show kan mga panahon na idto asin ini pigkonduktar pa nin sarong Filipino, bakong Ingles. Si David, aban-aban nag-ayon man sa bago asin pighaman liwat na Associated Broadcasting Company bilang tagapamareta asin tagapagtaram man sa bagong talk show na, Public Life with Randy David. Pakalihis na bayaan an istasyon kan 1995, si David nagkapot man kan programang Public Life para sa GMA Network, hasta sa taon na 2003, Off the Record (kaiba si Katrina Legarda) Magpoon kan 1995, an saiyang kolum sa dyaryo na,Public Lives, nagluluwas kada dominggo sa mga pahina kanPhilippine Daily Inquirer.\nKan Pebrero 25,2006, si David pig-arestar sa Santolan, Quezon City mantang pigseselebrar an ika-benteng anibersaryo kan inot na People Power Revolution. An rason sa saiyang pagkakadakop iyo an kawaran nya nin permiso sa pagrally, na pigpawaran man talagang kapangyarihan kan Presidente Gloria Macapagal-Arroyo kan aldaw na idto huli sa pagdeklarar nya nin nasyunal na emerhensiya makalihis sana an pirang oras pakatapos kaidto. Dai man kinahaluyan, ipigbaba man sana an mga kaso sa saiya. Kan Mayo 2006, ipinagdeklarar kan Korte Suprema na an pag-arestar ki David asin sa mga kairiba nya, inbalido.\nSi David namuya man na dumalagan para-Congressman sa Pampangga kun mabuyo daang dumalagan man si Gloria Macapagal Arroyo sa eleksyon kan 2010, asin ini ngani pig-ngaranan man kan mga senador asin media bilang "David vs. Gloriath". Dai man sana nahaloy, dai man nagdalagan si David asin ginana ni Arroyo an pwesto kan Mayo 2010.\nPinaghugot gikan sa "https://bcl.wikipedia.org/w/index.php?title=Randy_David&oldid=186374"\nHuring pigliwat an pahinang ini kan 19 Desyembre 2019, alas 11:26.


Tasaday - Wikipedia\nMga hinuhunang Tasaday, pinitik ni Susanne Haerpfer\nAn mga Tasaday sarong tribu yaon nag'eerok sa islang Mindanao sa Filipinas, partikularmente sa tropikal na kadlagan nin South Cotabato.. Napipisan sinda sa mga Lumad siring sa ibang mga tinubo' nag'eestar sa islang iyan. Kan enot sindang nadukayan kan mga taon 1972 ipigbantolin sa prensa na sinda kumbaga mga tawo na hanggan ngonyan an pamumuhay asin kultura mayong pinag'iba duman sa nagkaburuhay kan panahon na klasipikadong Stone Age. Ngonyan, an patubod na iyan binibistong saro sanang kaputikan pero an isyung ini patos pa nin kontrobersya.\nKan enot sindang natagboan, nagbibilang sanang 27 katawo sinda. Segun ki Nadjo Tarlito Buntas, sarong namamayo kan mga Manobo, an mga Tasaday iyo an kaapo-apoi kan mga tribung T'boli asin Manobo. Dati inaapod daa sindang "Linat Batang". Sinda padagos kan ugaleng pag'estar sa mga lungib, nagbabatong sa kadlagan, asin ginagamit pang kasangkapan iyo an mga pigpolohan na mga gapo. Nagbabahag pa man sinda hale sa piglupnis na ubak nin tinanom.\nTotoo, igwa man sindang mga praktis na naguno na sa mga kataraid asin kararaning mga ibang grupo. Bako sindang makiramason sa bako nindang katribu. Susog man sa mga adal, sinda nalalaen man na grupong etnolinguistiko.\nAn mga Tasaday- \nMga bareta manongod sa Tasaday- \nMga etnikong grupo sa Filipinas\nPinaghugot gikan sa "https://bcl.wikipedia.org/w/index.php?title=Tasaday&oldid=216690"\nHuring pigliwat an pahinang ini kan 16 Oktobre 2021, alas 20:15.


Putay - Wikipedia\nAn putay saróng fibromuscular tubular na agihán na minadágos sa matres pasíring sa panluwás parte kan hawak sa mga babaing mammal. Digdí nagluluwás an regla kun na'eyo asin an omboy kun nangangaki. Sa tawo, igwa ining patindog na tubo asin pigtutubuan nin bulbol an ibabaw. Sa labot o tubo na ini piglalaog an potoy tanganing sa laog kaini iluwa' an semilya o kasit kan lalake.\nAn putay nin tawong babae biniklad sa sayod na pagpaheling\nAn diagram kan anatomiya kan ikinabuhay nin babae\nSa Ingles, an putay inaapod na vagina, na gikan sa Latin na vāgīna, literal na igwang boot sabihon na "sheath" o "scabbard", na na boot sabihon "suksukan", "sarongan" o "kaloban". An organong ini inaapod man na pepe, pita' , buray, buday, ikinabuhay sa iba pang panaram-taram sa Bikol. . Ini an reproduktibong parte kan babaye. Ini man an agihan kan ihi kan mga babae. Sa pagdidinurugan, digdi piglalaog kan lalaki an saiyang buto sagkod sa momentong maluwas na an kasit (o semilya) sa boto, minaagi ini sa laog kan buray hanggan an pipirang selula nin isperma makaabot sa obaryo tanganing maging sarong selulang sugok kan babaye. Ini man an nagsisirbing agihan kan omboy sa oras na maaki na an babaye.\nSa pahayag ninda Morton G. Harmatz asin Melinda A. Novak sa saindang libro na Human Sexuality an vagina bilang sarong hunat-hunat na kanal sa laog kan babaye na poon sa serbiks hanggan sa bulba, saro man na agihan para sa fetus pag inu-ulpot na an omboy.\nKinua sa "https://bcl.wikipedia.org/w/index.php?title=Putay&oldid=178920"\nLast edited on 17 Pebrero 2019, at 15:31\nHuring binago an pahinang ini kaitong 17 Pebrero 2019, alas 15:31.


NCPO higot na ipapaotob an kasuguan kan IATF sa undas\nPlantasyon nin burak sa brgy. Pacol, Ciudad nin Naga kulang nin mga parabakal mantang apektado kan pandemya asin lockdown an mga kamposanto sa Oktubre 29 hasta Noviembre 4. (dpa)\nDawa sarado an mga kamposanto poon petsa 29 nin Oktubre sagkod petsa 4 kan Noviembre, ngonian na taon, susog sa ipigsusugo kan Inter Agency Task Force, preparado man giraray an personahes kan Naga City Police Office na bantayan an mga kamposanto tanganing higot na ipaotob an nasambit na kasuguan.\nIni an pigpahayag ni PCol. Errol Garchitorena, deputy city director for operations kan Naga City Police Office (NCPO), dapit sa pagpaotob kan IATF Resolution No. 72 na pig-oyonan kan LGU Naga.\nSa kamawotan na maipaotob na toltol an resolosyon, pigmarhay ni Alkalde Nelson Legacion na magpaluwas nin talaan o schedule nin pagbisita kan mga tao sa mga kamposanto magin residente man sinda kan ciudad o kan mga banwaan na boot magbisita sa kapamilya o kabistong piglobong sa laog kan ciudad.\nPiglaag kan Health Emergency Response Task Force sa laog kan Oktubre 12 hanggan 28 an pagbisita sa mga kamposanto, alagad, babantayan kan pulisya asin mga pag-iribang force multipliers na dae maglampas sa 30% kan venue capacity an numero kan mga taong malaog nin sarabay sa kada lobongan.\nPigpahayag ni Garchitorena na kabali sa pagpaotob kan mga bagay na dati nang ipinagbabawal sa laog kan sementeryo, iyo an pagpaotob kan minimum health standards sa kamawotan na limitaran an pag olakit kan coronavirus disease 2019.\nSinabi pa kan opisyal kan Naga PNP na pigbilog ninda an Theft and Robbery Section kan NCPO tanganing mapangatamanan an mga gamit asin propiedad kan mga tao na sibot sa saindang pagbisita sa mga kamposanto.\nPigpatanidan pa ni Garchitorena an mga residentes kontra sa operasyon nin mga maraot na elemento nin sociedad siring kan Akyat-Bahay, Basag-Kotse, asin Bukas-Kotse.


Si Wenceslao Emilio Retana y Gamboa ( ? 1862 - Enero 21 1924) sarong Espanyol na administrador kolonyal, parasurat, historyador, parapalagda', paradamot nin mga libro, asin maogid na paraadal kan mga bagay na Filipino. Nabantog siya komo saro sa pinakasangkap na kolektor nin Filipiniana.\nNamundag siya sa probinsya nin Madrid sa lugar na inapod Boadilla del Monte kan taon 1862. Nag'adal siya na magin sarong inhinyero militar duman sa Guadalajara.\nDangan kaidto nagin siyang halangkaw na opisyal sa Ministerio de la Gobernacion. Kan taon 1884 natoka siya sa Filipinas komo sarong opisyal sa pinansya sa Batangas.\nNaagom niya si Dona Adela Ramirez de Arellano, aki nin sarong distinguidong pamilya sa Manila. An mag'agom nagkaigwa nin walong aki, apat na babae, apat man na lalake. Saro sa aki niya iyo si Alvaro Retana, na ngapit nagin bantogan na baklang parasurat sa Espanya.\nHuli sa helang sa puso, buminalik siya sa Espanya kan taon 1890. Duman nanombrahan siya sa iba-ibang katongdan sa gobyerno. Nagin siyang sekretaryo kan International Congress of American Scholars asin sekretaryo kan Congress of Geographic Orientalist of Madrid. Laen pa kan mga katongdan niya sa gobyerno, si Retana nagin aktibong gayo bilang peryodista, editor asin correspondent. Sa siring na opisyo, nagsirbe siya sa La Voz Española, asin Heraldo de Madrid, editor kan La Oceanía Española, katuwang na editor kan La Opinión, correspondent kan La España Oriental asin El Porvenir de Bisayas, La Política de España en Filipinas, La Época, El Nacional, La España Moderna, Nuestro Tiempo, Raza Española, Boletín de la Academia de la Historia, La Política Moderna, asin kan Guttemberg (1904). An saiyang tagong-pangaran "Desengaños".\nSiya nagsurat manongod haros gabos na aspeto kan buhay Pilipino, magin man sa pulitika, relihiyon, arte asin kultura. Mala ta arog kahiwas an saiyang adal , an kabantogan niya lakop nanggad sa kinaban na sinasabi gayod segunda sana ki Ferdinand Blumentritt. Kan Oktubre 13, 1922 naako siya bilang kaapil sa Real Academica de Historia. Sa saiyang kayaman na buhay, nagin pa siyang diputado sa Espanyol na Cortes, hepe kan polisya sa Barcelona, asin gobernador sibil nin duwang probinsya sa Espanya.\nIgdi sa Kabikolan, an obra niyang Archivo del bibliofilo filipino dakula na gayo an papel sa lantad nin kultura ta iyo ini an nagdara asin igdi nadukayan an epikong Ibalong na ilinakip ni Jose Castaño sa saiya man na obra, an Breve noticia acerca del origen, religion, creencias y supersticiones de los antiguos Indios del bicol.\nApuntes para la historia (aniterias y solidaridades) M. Minuesa de los Rios, 189\nLa tristeza errante, nobela, 1903.\nVidas y escritos del doctor Rizal, biograpiya, 1907.\nIsay si Wenceslao Retana? -\nSi Retana asin an La bibliografia filipina 1800-1872 - \nPinaghugot gikan sa "https://bcl.wikipedia.org/w/index.php?title=Wenceslao_Retana&oldid=176866"\nHuring pigliwat an pahinang ini kan 26 Oktobre 2018, alas 07:06.


1 Juan 1 | Bibliya Online | New World Translation\nTataramon na nagtatao nin buhay (1-4)\nPaglakaw sa liwanag (5-7)\nKaipuhan na ituga an mga kasalan (8-10)\n1 Sinusuratan niyamo kamo manungod sa saro na nag-eeksister magpuon pa sa kapinunan, na samuyang nadangog, na nahiling kan samuyang mga mata, na napagmasdan mi asin nadutan kan samuyang mga kamot, an saro na may dara kan tataramon na nagtatao nin buhay. 2 (Iyo, an buhay na iyan nahayag, asin nahiling mi asin nagpapatotoo kami saka ibinabareta mi sa saindo an buhay na daing katapusan na naggikan sa Ama asin ihinayag sa samo.) 3 An samuyang nahiling asin nadangog ibinabareta mi man sa saindo, tanganing kamo man magin kasaro mi kun paanong kita gabos kasaro kan Ama asin kan saiyang Aking si Jesu-Cristo. 4 Asin isinusurat mi an mga bagay na ini tanganing an satuyang kaugmahan magin lubos. 5 Ini an mensaheng nadangog mi sa saiya asin ipinapaisi sa saindo: An Diyos liwanag, asin mayo lamang nin kadikluman sa saiya.* 6 Kun sasabihon ta, “Kasaro niyato siya,” alagad ta padagos kitang naglalakaw sa kadikluman, nagpuputik kita asin dai niyato isinasabuhay an katotoohan. 7 Pero kun naglalakaw kita sa liwanag kun paanong siya mismo nasa liwanag, kita gabos kasaro kan lambang saro, asin an dugo ni Jesus na saiyang Aki linilinig kita sa gabos na kasalan. 8 Kun sasabihon ta, “Mayo kitang kasalan,” dinadaya niyato an satong sadiri asin an katotoohan mayo sa sato. 9 Kun itinutuga niyato an satong mga kasalan, siya maimbod asin matanos kaya andam siyang patawadon kita sa satong mga kasalan asin linigon kita sa gabos tang maraot na gibo. 10 Kun sasabihon ta, “Dai kita nagkakasala,” ginigibo niyato siyang putikon, asin an saiyang tataramon mayo sa satuya.\n^ O “sa pagigin kasaro niya.”


Alcalde Severo pabor sa pagbanga\nCalabanga, Camarines Sur. Mayo kaming pag-ulay kan Sangguniang Bayan nganing magpasar nin resolucion para sa ‘’reapportion’’ o pagbanga kan ika-tolong distrito kan Camarines Sur alagad pabor ako digdi.\nIni an piglinaw ni Alcalde Eduardo Severo alagad hinahagad ni Consejal Levy Sta. Ana na iyo an padreno kan resolucion na mag-ulay sinda asin iyo na palang ini an mawot ipaaram sa saiya.\nSa resolucion an bagong legislative district kinababalihan kan Ciudad nin Naga, Pili asin Ocampo asin an distrito na compuesto nin mga banwaan kan Calabanga, Bombon, Magarao, Canaman asin Camaligan.\nNagtutubod an SB na dai sindang problema sa isyu sa pigmamando kan Local Government Code na dapat igwang 250 populasyon an rekisitos sa pag-crear nin bagong legislative district huli ta bako man sindang ciudad. Pig-ehemplo ninda si caso sa pagcrear nin bagong legislative district kan dating premir distrito kan Camarines Sur na nabanga sa duwang distrito kan panahon ni dating Diputado Dato Arroyo.\nKan makaulay kan Bicol Mail an jefe ejecutivo kan Martes, Septiembre 10 sinabi kaini na dai niya pa narerecibe an kopya kan resolucion asin nagseguro na saiyang aaprobaran nin huli ta sarong ventaje kun marealisar an propuesto ley na isusumiter pa sa congreso.\nKabali sa saiyang pigtawan nin punto, enot na an lalakaw-lakawan kan congresista dikit nalang na mga banwaan na mas matatawan nin panahon si mga tawo sa ngaran na mga proyecto, parejo man an magiging alokasyon na itatao sa lambang distrito na dakulang ventaje, sabi pa ni Severo.\nYaon man giraray sa kamot kan congreso na iyo igwang dapat na mga babasehan nganing saindang aprobaran para maging ley.\nPiglinaw kan jefe ejecutivo na dai man siya nagsasabi na mayong mga proyecto si Bordado sa saindang banwaan alagad hagad niya na kun may dadarahon na proyecto sa infrastraktura paagihon sa consultasyon. Saro sa saiyang pangiturogan na marealisar na an flood control project sa barangay Balongay, Duminurog, asin Sabang. Sa ngonian an proyecto hinahagad na niya nin tabang ki Usec Marvel Clavecilla.\nPigtawan nin considerasyon ni Consejal Sta Ana bilang padreno kan resolucion dakula nang marhay an presenting 3rd congressional district na dawa gurano kahigos kan sarong diputado igwa na siyang limitasyon huli ta base sa pinakahuring 2015 census kan Phililippine Statistic Authority (PSA) igwa nang labi sa 500 mil katawo. Dinagdag pa na kun tama lang si tawo sa sarong distrito mas matatawan nin atensyon kan representante kan distrito asin dakula an madadarang proyecto.\nSinabi man ni Consejal Danilo Gonzales na an saindang resolucion bako sa political accommodation envez nganing magkaigwa nin dugang na alokasyon sa bagong distrito na dakulang ventaje para sa dugang na mga proyecto.


Pulis, dinakop an tugang na imbuelto sa droga - BICOL STANDARD | Bicol News\nHome Albay Legazpi City News Pulis, dinakop an tugang na imbuelto sa droga\nPulis, dinakop an tugang na imbuelto sa droga\nLEGAZPI CITY— Inomaw ni Police Supt. Victor Deona an sarong miembro kan Philippine National Police (PNP) sa nagdarang dakulang honra sa institusyon.\nSegun sa report na naguno hale ki P/Insp Malou Calubaquib, an Information Officer kan PNP sa Region V, si PO1 Jacinto B. Arce, Jr., dae nagduwa-duwa na arestaron an saiyang tugang na nagbalga kan Republic Act 9165, na mas bisto sa apond na Dangerous Drugs Act of 2002.\nPinahayag ni Calubaquib na inarestar ni PO1 Arce an saiyang tugang na si Jimmy B. Arce, kan mahelingan nin droga sa saindang residencia sa Barangay 3, sa ciudad na ini.\nNangyari an pagdakop ki Jimmy Arce kan fecha 1 kan bulan na Nobyembre.\nHuli kan saiyang maray na ipinaheling na ehemplo, tinawan siya kan Philippine National Police Merit Award sa sarong ceremonya na ginibo sa PNP Regional Office, sa Camp Simeon Ola.—BICOLSTANDARD.COM\nPulis, dinakop an tugang na imbuelto sa droga Reviewed by Bicol Standard on Wednesday, November 12, 2014 Rating: 5


MESSAGE FROM THE MAYOR – Tinambac Camarines Sur\nSUNOD sa paz y orden asin paghingoha na makamtan kan Tinambacqueño an marhay na salud, iyo an maigot na pagsierto kan saindong lingcod sa tabang kan iba pang mga elehidong opisyales kan satuyang lokal na gobyerno na makamtan kan satuyang mga aki an mauswag na futuro.\nNagkakapira an paagi tanganing matawan ta sinda nin marhay na buhay orog na sa pag-abot kan panahon na hinahagad na an saindang makusog na partisipasyon sa sociedad bilang produktibo asin responsableng mga namamanwaan. Piglilikay niyato an satuyang mga jobenes na maimbwelto sa maraot na gawe sagkod bisyo asin pigtatabangan ta sinda na makapag-eskwela o magkaigwa nin edukasyon na sukol o oyon sa saindang hilig asin kakayahan.\nIni an rason kun ta ano ta igwa kita nin manlaenlaen na programa sa gobyerno-municipal sa pangengenot kan saindong lingcod pag-abot sa pagpapaeskwela kan satuyang ka akian poon sa elementarya, sekondarya o high school, senior high school asin sa kolehiyo.\nPara sa mga aking nasa elementarya, pig tugdas ta asin padagos na pig-iimplementaran programang Reinforcement for Underprivileged Elementary Learners o R.U.E.L. na nagheheras nin financial na ayuda o incentive para sa aki na nag-eeskwela bilang pambayad para sa mga testing materials, school bags, school supplies, school uniforms, athletics, school press conferences, band and musical instruments, PTA, asin iba pang school fees.\nPara sa mga nasa hayskul asin senior high school, padagos an pagtao ta nin educational assistance. An programang ini kan satuyang lokal na gobyerno, pig-aadalan niya mona pahiwason pa o dagdagan an numero kan mga beneficiaries asin dagdagan an kantidad kan funding itinatao tanganing mas dakol an makinabang.\nDARA nin satuyang kamawotan na magkaigwa an lambang pamilya nin dawa sarong college graduate na iyo an maserbing posog na kasurog kan saindang mga magurang sa pagbuhay, makusog na itinotolod ta an HEPMA o Handog Edukasyon Para sa Mag-aaral na kun saen tinatawan ta nin P3,500 an lambang college student kada semestre. An scholarship grant na ini pigpoponan ta nang gibohan nin paagi na dagdagan pa poon P5,000 hanggan P7,000 depende sa financial capability kan pamilya.\nPreparado man an satuyang gobierno-municipal na tawan full scholarship an mga estudyantes na hale sa mga pobreng pamilya, alagad maninigong tabangan. An benepisyong ini itatao niyato sa jovenes na nagkaklase o maklase sa mga state universities siring kan BISCAST, CBSUA asin PSU.\nTanganing maserbihan an mga hobenes na gustong makapagtrabaho tolos pagkatapos kan halipot na panahon nin pagklase, padagos kitang nakikipagtabangan sa TESDA para maitolod an programang magaaral ka na, may bayad ka pa.\nSa lindong kan programang ini, an mga estudyantes na kaipuhan na mag-eskwela sa TESDA training center sa banwaan kan Pili o saen man na TVIs (technical-vocational institutions) tinatabangan kan gobyerno lokal sa paagi nin paghanap nin boarding house na saindang maeestaran asin an pagbayad sa saindang mga estaran kaibahan na an pagbayad para sa saindang medical examination asin an pagtao nin pang oro-aldaw na allowance.\nDae diyan nagtatapos an tabang kan satuyang munisipyo sa kaakian na gustong makapag-eskwela asin magkaigwa tolos nin hanapbuhay. Nagmamaigot pa man kita na hanapan sinda nin trabaho sa ibang lugar laog kan satuyang rehiyon o magin sa luwas siring kan Laguna na kun saen dakol nin mga pabrika an nag a ako nin mga factory workers na igwa nin national certificate (NC) 1 asin 2.\nMagin an mga barangay officials na igwa nin scholarship sa DILG tinatawan ta nin tabang financial sa paagi kan pag-asumir kan saindang miscellaneous fees na nagkakantidad sobra sa P1,000 para sa kada saro.\nPARA sa satuyang mga para oma, ipinapadagos niyato an pagheras sainda nin mga vegetable seeds asin marhay na banhi nin paroy. Ini, tanganing magkaigwa sinda nin mas halangkaw na ingreso sa pag-oma.\nKaibahan sa programa para sa mga paraoma iyo an pagpabakal sainda nin fertilizers sa hababang precio kumpara sa nagdadalagan na precio sa mercado. Tinatawan ta sinda nin mga hand tractors. An enot na grupo nin mga paraomang nagrecibe kan nasambit na tabang iyo idtong mga nasa Barangay La Medalla, Barangay Buyo, Barangay Lupi asin Barangay Antipolo.\nDae ta man piglilingawan an satuyang mga parasira. Dae pa sana na hahaloy, nagtao kita sainda nin mga baroto para gamiton sa saindang pagdakop nin sira sagkod mga fishnets o pangke. Dakula man an satuyang itinataong tabang sa mga parasira na boot magpadakol nin seaweeds bilang alternatibong hanapbuhay o dagdag na hanapbuhay. Sarong databank o registry nin mga parasira an satuyang itinugdas tanganing magkaigwa an munisipyo nin kumpletong lista kan mga parasira para sa marikas asin organisadong pagtao nin tabang sainda sa panahon na kaipuhan ninda an asistencia kan satuyang gobyerno-lokal.


Labing tolong dekada na an nakaka-agui, 36 anyos kan mangyari an rebulosyon kan tao kontra sa gobyerno kadto kan 1986.\nRibong pa man an tao kun papanohon, kun mapabor o makontra sa nanunungdan na gobyerno, military, gobyerno civil asin mga pulis na nagmamantinir kan paz y orden.\nPalibhasa si Presidente Marcos an consideradong lider nasyonal, an mayoriya kan mga civilian tubod sa gobyerno.\nAlagad si mga politiko sa oposisyon kaidto, an ibang mga miyembros kan media, broadcast asin prensa sa tabang kan mga politiko na nag-eerestar sa luwas kan Pilipinas arog kan Amerika asin sa tabang mismo kan mga dayuhan na media, luhay-luhay na nawawaraan nin kompiyansa asin tiwala sa gobyerno nasyonal asin ki Presidente Marcos mismo huli soboot sa pagkawara kan demokrasya.\nMay mga rebelde pa na mga tugang ta an armado asin nagkusog an pwersa sa kabukidan, kakadlaganan asin nakapahiripli sa mga poblaciónes asin ciudades mismo asin naghahalat na mag-alsa asin ribayan an mga nasa pwesto.\nAktwalmente dakulang bagay an naguin epekto kan pakagadan ni Senador Ninoy Aquino. Sa paghuna an biktima pinagadan kan gobyerno mismo maski ngani sagkod ngonyan dai pa lamang ini na proprorbaran asin mayo ni sarong korte an nagdecidir o nagtukdo kun siisay man nanggad an nasa likod kan pagbadil, gadan ki Ninoy sa Manila International Airport.\nAn mga Pilipino naghahalat talaga nin bagong lalawgon sa Malacaṅang na mapadalagan kan gobyerno nasyonal. Palibhasa may mga huring-huding asin nagruruluwas diit-diit sa media kan oposisyon idtong pig-aapod na mosquito press na may mga eskandalo asin korapsyon asin pag-aabuso sa laog kan burokrasya sagkod sa mga lokal na gobyerno luhay-luhay na an mga tao nawawaran nin pagtubod sa gobyerno mismo.\nPalibhasa nagtutubod kan siguradong kapangganahan si Marcos, nagpa-apod nin snap election. Kuta na an masabat ki Marcos si dating Senador Salvador “Doy” Laurel bilang kandidato kan oposisyon asin kan partidong UNIDO.\nAng poderoso asin popular na Arsobispo kan Manila na si Jaime Cardinal Sin na iyo an nagkombinsir ki Laurel na magpahonod na lang bilang Vice-Presidente apabor kan saiyang manok na si Corazon Cojuanco Aquino, an biyuda ni Ninoy.\nMaski andam na kuta na si Laurel kan saiyang fundo para sa kandidatura pati materyales sa kampanya arog kan mga streamers asin mga pampaskil pero nagtubod siya sa lider kan Simbahan Katoliko.\nSa eleksyon kan bulan na idto nin Pebrero 1986 fuerte an laban asin dakula an pag-asa kan oposisyon na may huring-huding pati na si Marcos may malain nang helang asin magagadanon na.\nSa totoo lang iyo ngani ito an dahilan kun tano ta nagpuli si Ninoy hali sa Amerika sa pagtubod na si Marcos magagadanon na asin babayaan na an pwesto bilang lider kan nasyon.\nKan magpoon na an karampanyahan, an ambos lados nagka-igwa nin pag-asa na magana, an administrasyon asin an oposisyon, makusog an pagtubod na an administrasyon ta yaon sa pwesto suportado pa kan militar magana asin tibaad magdaya pa, sa ibong na lado an oposisyon nagtutubod na an mayoriya kan Pilipino gusto na talagang maghawas sa pig-aapod na kadikloman kan Martial Law.\nPaka-election an Comelec nagdeklara na gana si Marcos alagad an oposisyon nagdeklara man na gana si Cory sagkod sa punto na si mga volunteer na parabilang nagwalk-out ta may daya daa. Duman na nagka-igwa kan pig-aapod na People Power asin an mga tao sa pangapudan ni Cardinal Sin nagtiripon sa kalabaan kan EDSA bilang pagprotesta. Tanganing suportaran si Cardinal Sin pati mga padi, seminarista, mga madre asin mga laykong lideres kan simbahan Katoliko nagsururog asin nagduruman man sa EDSA.\nSa paghuna na tibaad ipabomba ni Marcos sa saiyang mga soldados an rinibong katauhan kan biglang magbutwa sa EDSA an defense minister ni Marcos na si Juan Ponce Enrile asin si Heneral Fidel Ramos na iyo an pamayo kan fuersa militar, nagpahayag kan saindang suporta sa People Power laban sa saindang among na si Presidente Marcos.\nHuli kaidto naideklara si Cory bilang ganador sa eleksyon asin nailuklok sa pwesto bilang Presidente kan Pilipinas.\nSi Marcos asin an pamilya ilinayog padulag pasiring sa Hawaii, Estados Unidos de Amerika.\nIyan an estorya kan EDSA. Matubod kamo o dai kamo na an bahala. Kontra kamo o pabor sa mga kabig ni Marcos, sa mga kabig ni Cory Aquino kamo na an bahala.\nAn tunay na estorya mabutwa asin mangingibabaw man guiraray pag-abot kan tamang panahon.


Nagtukdo si Jesus Mantang Pasiring sa Jerusalem | Buhay ni Jesus\nAN PAGHILING KI JESUS KAN MGA TUGANG NIYA\nGURANO KAHALAGA KAN PAGLILINGKOD PARA SA KAHADIAN?\nSa laog nin pirang panahon, nakakonsentrar an gibuhon ni Jesus sa Galilea, kun sain mas inako siya kisa sa Judea. Saro pa, kan nasa Jerusalem siya asin paumayan niya an sarong lalaki kan Sabbath, “lalo pa lugod na naghinguwa an mga Judio na gadanon siya.”—Juan 5:18; 7:1.\nTigrakdag na ngunyan, mga Setyembre o Oktubre, kan 32 C.E., asin harani na an Kapiyestahan nin mga Tabernakulo (o, Payag-payag). Isineselebrar ini sa laog nin pitong aldaw, na sinusundan nin sarong sagradong pagtiripon sa ikawalong aldaw. An kapiyestahan tanda kan pagtatapos kan agrikultural na taon asin panahon iyan nin dakulang kaugmahan asin pasasalamat.\nAn mga tugang ni Jesus sa ina—si Santiago, Simon, Jose, asin Judas—nagsabi sa saiya: “Humali ka digdi asin magduman ka sa Judea.” An Jerusalem an sentro nin relihiyon kan nasyon. Sa panahon kan tulong taunan na kapiyestahan, matawuhon an siyudad. Nagrason an mga tugang ni Jesus: “Mayong tawo na isinesekreto an saiyang ginigibo kun pigmamawot niyang mamidbid siya sa publiko. Tutal ginigibo mo an mga bagay na ini, ihayag mo na lugod an sadiri mo sa kinaban.”—Juan 7:3, 4.\nAn totoo, an apat na tugang na ini “dai nagtutubod sa saiya” bilang an Mesiyas. Pero, gusto nindang mahiling siya kan mga nagkatiripon sa kapiyestahan na maggibo nin mga milagro. Huling aram ni Jesus an peligro, sinabihan niya sinda: “An kinaban mayo nin dahilan na maungis sa saindo, alagad iyan nauungis sa sako, huli ta nagpapatotoo ako na an mga gibo kan kinaban maraot. Magduman na kamo sa kapiyestahan; dai pa ako maduman sa kapiyestahan na ini, huli ta dai pa minaabot an oras ko.”—Juan 7:5-8.\nNagkapirang aldaw pakahali kan mga tugang niya kaiba kan kadaklan na nagbabaklay, siya asin an mga disipulo pasekretong naghali, na dai naririsa kan kadaklan. Inagihan ninda an mas direktang ruta pa-Samaria, imbes na an parating inaagihan na harani sa Salog nin Jordan. Si Jesus asin an mga disipulo mangangaipo nin madadagusan sa Samaria, kaya nagsugo siya nin mga mensahero na maiinot duman para makapag-andam. An mga tawo sa sarong lugar nagsayumang akuon sinda asin dai nagpahiling kan nakaugalian na pag-istimar huling pasiring si Jesus sa Jerusalem para sa kapiyestahan kan mga Judio. Si Santiago asin Juan anggot na naghapot: “Kagurangnan, gusto mong magpababa kami nin kalayo hali sa langit tanganing tumtumon sinda?” (Lucas 9:54) Sinaway sinda ni Jesus ta sinabi pa ninda iyan, asin nagpadagos sindang magbaklay.\nMantang nasa dalan, sarong eskriba an nagsabi ki Jesus: “Paratukdo, masunod ako sa saimo sain ka man magduman.” Nagsimbag si Jesus: “An mga layas na ayam may mga lungib asin an mga gamgam sa langit may mga salagan, alagad an Aki nin tawo dai lamang nin mahigdaan.” (Mateo 8:19, 20) An buot niyang sabihon, makakaeksperyensiya nin kasakitan an eskriba kun siya magin parasunod ni Jesus. Asin garo baga mapalangkaw na marhay an eskriba para akuon an paaging ini nin pamumuhay. Kaya puwedeng ihapot kan kada saro sa sato, ‘Gurano ako kaandam na sumunod ki Jesus?’\nSinabi ni Jesus sa saro pang lalaki: “Magin parasunod taka.” Nagsimbag ini: “Kagurangnan, tuguti nguna akong magpuli asin ilubong an sakuyang ama.” Huling aram ni Jesus an kamugtakan kan lalaki, sinabi niya: “Pabayai an mga gadan na maglubong kan saindang mga gadan, pero ika, ipahayag mo an Kahadian nin Diyos sa gabos na lugar.” (Lucas 9:59, 60) Malinaw na bako pa man gadan an ama, ta kun iyo, posibleng marhay na mayo digdi an aki niya para makipag-ulay ki Jesus. An aki bakong andam na inuton sa buhay niya an Kahadian nin Diyos.\nMantang naglalakaw sinda pa-Jerusalem, saro pang lalaki an nagsabi ki Jesus: “Masunod ako sa saimo, Kagurangnan, pero tuguti nguna akong magpaaram sa mga kairiba ko sa harong.” Nagsimbag si Jesus: “Dai nin siisay man na tawo na nagkapot na nin arado asin naghihiling sa mga bagay sa likudan an maninigo sa Kahadian nin Diyos.”—Lucas 9:61, 62.\nAn mga gustong magin tunay na mga disipulo ni Jesus dapat na nakapokus an mga mata sa paglilingkod para sa Kahadian. Kun an paraarado dai magdadanay na nakahiling nin diretso sa inutan, posibleng marhay na magin tiriko an kali-kali. Kun bubutasan niya an arado para mahiling kun ano an nasa likudan, maaatraso an gibuhon sa uma. Kaagid kaiyan, an siisay man na minasalingoy sa lumang sistemang ini nin mga bagay puwede nanggad na masingkog sa dalan pasiring sa buhay na daing sagkod.\nAno an paghiling ki Jesus kan apat na tugang niya sa ina?\nTaano ta dai inako si Jesus kan mga Samaritano, asin ano an gustong gibuhon ni Santiago asin Juan?\nKan nasa dalan, ano an ipinakipag-ulay ni Jesus sa tulong magkakalain na lalaki, asin ano an idinuon niya dapit sa paglilingkod sa Diyos?


Nauri Ka Na daw? An mga Tugang ni Jose Nauri sa Saiya\nBASAHON SA Afrikaans Albanian Aleman Arabic Armenian Azerbaijani Bicol Bulgarian Cebuano Chinese Mandarin (Simplified) Chinese Mandarin (Traditional) Croatian Czech Danish Dutch Efik Español Estonian Finnish Griego Haitian Creole Hapon Hiligaynon Hindi Hungarian Igbo Iloko Indonesian Ingles Italiano Koreano Latvian Lithuanian Malagasy Myanmar Norwegian Polish Portuguese Pranses Romanian Sepedi Serbian Sesotho (Lesotho) Setswana Slovak Slovenian Swedish Tagalog Telugu Thai Tsonga Turkish Ukrainian Vietnamese Xhosa Zulu\nTokdoan an Saindong mga Aki\nPAG-OLAYAN niato an boot sabihon kan pag-uri. Nasakitan ka na daw na magustohan an sarong tawo huling sinasabi nin iba na sia marahay, guapo, o matali? *— Bueno, iyan an puedeng mangyari kun ika nauuri sa sarong tawo.\nPuedeng mangyari an pag-uri sa laog nin pamilya kun an mga magurang mas paborito an sarong aki kisa sa iba. Sinasabi kan Biblia an manongod sa sarong pamilya na dian an pag-uri nagin dahelan nin dakulang problema. Estudyaran niato an problema na nagin resulta kaiyan asin an leksion na manonodan niato sa nangyari.\nSi Jose an ika-11 aki ni Jacob, asin nauri ki Jose an saiyang mga tugang na lalaki sa ama. Aram mo daw kun taano?—Huling paborito si Jose kan saindang ama na si Jacob. Halimbawa, nagpagibo si Jacob para ki Jose nin sarong pang-ibabaw na gubing na magayon asin may raya-raya. Nangorognang namomotan ni Jacob si Jose “huli ta sia an aki nia sa saiyang pagkagurang” asin an enot niang aki sa saiyang namomotan na agom, si Raquel.\nAn Biblia nagsasabi na ‘kan maheling kan mga tugang ni Jose na sia an pinakanamomotan kan saindang ama, ikinaongis ninda si Jose.’ Dangan, sarong aldaw sinabi ni Jose sa saiyang pamilya na sa sarong pangatorogan, gabos sinda, kaiba an saiya mismong ama, nagduko sa saiya. “Nauri sa saiya an saiyang mga tugang,” an sabi kan Biblia, asin dawa an ama ni Jose inanggotan sia huli sa pag-estorya nin siring na pangatorogan.—Genesis 37:1-11.\nPaghaloyhaloy, kan si Jose 17 anyos na, an mga tugang nia nag-aataman kaidto nin mga karnero asin kanding kan saindang pamilya sa lugar na dakol na kilometro an rayo sa sainda. Kaya isinugo ni Jacob si Jose tanganing helingon an kamugtakan kan saiyang mga tugang. Aram mo daw kun ano an gustong gibohon kan kadaklan sa sainda kan maheling ninda na nagdadangadang na sia?— Gusto nindang gadanon sia! Alagad habo iyan kan duwa sa sainda, si Ruben asin Juda.\nKan may mag-agi na nagkapirang negosyante na paduman sa Egipto, si Juda nagsabi: “Ipabakal ta sia.” Kaya ipinabakal sia ninda. Dangan guminadan sinda nin sarong kanding asin isinawsaw sa dugo kaiyan an pang-ibabaw na gubing ni Jose. Sa huri, kan ipinaheling ninda sa saindang ama an pang-ibabaw na gubing, nag-agrangay sia: ‘Sarong maisog na layas na hayop an siertong suminiba ki Jose!’—Genesis 37:12-36.\nPag-abot nin panahon, nakamtan ni Jose an pabor ni Faraon, an namamahala sa Egipto. Ini nangyari huli ta sa tabang nin Dios ikinapaliwanag ni Jose an kahulogan kan duwa sa mga pangatorogan ni Faraon. An enot iyo an dapit sa pitong matabang baka na sinundan kan pitong maniwang na baka. An ikaduwang pangatorogan iyo an dapit sa pitong matabang tipasi dangan pitong kupos na tipasi. An duwang pangatorogan, an sabi ni Jose, parehong nangangahulogan na magkakaigwa nin pitong taon nin marahay na pag-ani na susundan nin pitong taon nin tiggutom. Sa pagdirehir ni Faraon, ipinamahala ki Jose an pagtipon nin kakanon sa mga taon na marahay an ani tanganing mag-andam para sa tiggutom.\nKan uminabot an tiggutom, nangaipo nin kakanon an pamilya ni Jose, na nag-iistar sa lugar na dakol na kilometro an rayo sa Egipto. Isinugo ni Jacob na magduman sa Egipto an sampulong matuang tugang ni Jose tanganing magkua nin kakanon. Nakaatubang ninda si Jose, alagad dai sia ninda namidbid. Paagi sa dai pagpamidbid ni Jose, binalo nia an saiyang mga tugang, asin naaraman nia kun gurano an pagbasol ninda sa saindang maraoton na pagtratar sa saiya. Dangan sinabi sa sainda ni Jose kun siisay sia. Sinda nagkurugosan asin naggayagaya nanggad!—Genesis, kapitulo 40 sagkod 45.\nAno an manonodan mo manongod sa pag-uri sa estoryang ini sa Biblia?— An pag-uri puedeng magresulta sa dakulang problema asin puede nganing magin dahelan iyan na mawoton nin sarong tawo na kolgan an saiya mismong tugang! Basahon ta an Gibo 5:17, 18 asin Gibo 7:54-59 asin helingon ta kun ano an ginibo nin mga tawo sa mga disipulo ni Jesus huli sa saindang pag-uri.— Pakabasa kaini, masasabotan mo daw kun taano ta dapat kitang mag-ingat na dai magin maurihon?—\nSi Jose nabuhay nin 110 na taon. Nagpadakula sia nin mga aki, na sa sainda nagkaigwa sia nin mga makoapo, dangan nagkaigwa man sia nin mga makoapo sa tuhod. Makakasegurado kita na parate sindang tinotokdoan kaidto ni Jose na magkaminorootmootan asin dai magpadaog sa pag-uri.—Genesis 50:22, 23, 26.\n^ par. 3 Kun nagbabasa kamo kaibanan nin aki, an halabang kurit nagpapagirumdom na pumondo nguna asin dagkahon an aki na ipahayag an nasa boot nia.\nAno an boot sabihon kan pag-uri?\nAno an ginibo kan mga tugang ni Jose huli sa saindang pag-uri?\nTaano ta pinatawad ni Jose an saiyang mga tugang?\nAno an manonodan niato sa estoryang ini?\nSi Jesu-Cristo—Bagong Mundag na Aki o Sarong Hadi?


An haloy nang ulang sa mga road right of way magpapadagos na dai mahali-hali an mga electrical post kan Camarines Sur II Electric Cooperative (Casureco II) matapos palawigon pa an mga bulan nganing garaboton na an ulang na mga poste sa tinampo.\nAlagad an City Hall iyo na ma-aksyon na garaboton an ulang na poste sa road right of way kan DPWH sa paagi kan ‘‘Telco Ordinance of Naga City’’\nKinumfirmar ni Assistant District Engr. Richard Emmanuel Ragragio kan Camarines Sur 3rd Engineering District kan Department of Public Works and Highways (DPWH) na nagkasurondo an saindang opisina central sa Manila, Department of Energy asin National Electrification Administration na tawan pa nin panahon an mga electric cooperative nganing totalmente nang ma-implementar an relokasyon kan mga poste sa tamang lugar.\nMatulong taon na an memorandum of agreement kan DPWH asin kan Casureco II panahon pa ni dating Project Supervisor/AGM Nelson Lalas dai natapos an relokasyon sagcod na naghagad nin extension asin nag-uyon an mga ahencia na nakapirma sa MOA.\nSa ngunian sa Ciudad nin Naga an mga electrical post na dai na-ibabalyo iyo an yaon sa kalabaan kan Liboton Street, igwa sa barangay San Felipe asin igwa pa sa barangay Bagumbayan.\nAlagad an City Hall dai na nakahalat kan abalahon na aksyon kan Casureco II nagpasar na nin Ordinansa numerado 2021-047 na mas midmid sa ‘‘Telco Ordinance of Naga City’’.\nAn ordinansa epektivo na matapos ma-aprobaran kan Hunyo 15, 2021 na nag-iimponer nin penalidad sa operation officer o manager kan public utility firm asin multa sagcod na pagkaka-priso kun padagos na magsisinutil na mag-relocate an cooperativa nin electricidad asin an Telecommunication firms.\nMga poste kan Casureco II asin mga linya o inaapod na ‘‘pancit’’ kan mga telcos an dapat magkaharale na asin obligado na sinda magsunod sa ley.\nAn DPWH pabor sa ordinansa kan lokal na gobierno kan Ciudad nin Naga mantang an ulang na mga poste sa tinampo nakaka-abala sa road widening project kan obras publica.\nIgwa nang pigcrear Inter-Agency Task Force nganing mag-monitor kun hinaharale na an ulang na mga poste asin pancit kan Telco.\nKun mayo pang ginigibong pagharale an City Hall mapadara nin final demand nganing i-relocate na an mga poste asin kable kan mga Telco alagad kun mayong aksyon ma-isyu nin notice of violation an gobierno lokal sa laog nin pitong aldaw puon na marecibe an ‘‘final demand to relocate’’. (dpa)


Parasurat Bikolnon nagrurukyaw kan ika-sampulong taon - Mga Resolusyon\nMga Katiwatiwala (2014-2016)\nBernardo Miguel O. Aguay Jr.\nMarissa R. Redburn\nFroy B. Beraña\nJerome M. Hipolito - Sekretaryo\nMga Katiwatiwala (2013-2014)\nDigna Ruth C. Daliva\nRosette V. Imperio - Sekretaryo\nMyembro: Bernardo Miguel O. Aguay Jr.\nDesyembre 22, 2014\nMga Katiwatiwala (2012-2013)\nBernardo Miguel O.Aguay Jr.\nJomark Baynado (5/18/12)\nElbert O. Baeta (11/11/13)\nDigna Ruth C. Daliva (11/11/13)\nMyembro: Edna B. Campana\nOktobre 20, 2012\nResolusyon 2015-1-4: Pag-amyendar Liwat kan Prinsipal na Opisina kan Asosasyon\nITINUGOT (4-0; 1) kan Enero 4, 2015 sa San Francisco, Syudad nin Naga.\nINURUYONAN, na an Ikatulong Artikulo kan Inkorporasyon ngunyan inamyendaran nin siring:\n"That the principal office of the association is to be established at Bagumbayan Sur, Naga City"\nINURUYONAN PA MAN, na an nasambit na inamyendaran na Mga Artikulo nin Inkorporasyon isumitir sa Securities and Exchange Commission na inako kan Abril 20, 2013 para sa sertipikasyon bilang pagsunod sa Corporation Code of the Philippines bago maipasunod.\nResolusyon 2015-1-4: Mga Bagong Myembro\nINURUYONAN, na ngunyan, inaakò an aplikasyon sa pagigin myembro kan mga minasunod:\nRommel R. Alanis kan Syudad nin Naga\nLorenz C. Almendras kan Nabua, Camarines Sur\nErnesto P. Dacillo Jr. kan Nabua, Camarines Sur\nMark Yu-Solares kan Balatan, Camarines Sur\nJeffrey B. Teaño kan Syudad nin Naga\nVictor P. Sayangco kan Calabanga, Camarines Sur\nClinton D. Abilong kan Pio V. Corpus, Masbate\nJose Alfoso B. Garalde kan Syudad nin Tabaco, Albay\nMa. Cecilia C. Dela Rosa kan Syudad nin Naga\nResolusyon 2015-1-4: Komposisyon kan Board of Trustees sa 2014-2016\nMANTANG, sa ginibong eleksyon kan Desyembre 22, 2014 sa San Jose, Pili, Camarines Sur napili an mga bàgong myembro kan Board of Trustees (Katiwatiwala) kan organisasyon;\nMANTANG, an Katiwatiwala ibinoto kan bilog na myembro kan organisasyon hali sa mga myembro kaini asin an termino kan mga ini iyo poon Desyembre 22, 2014 sagkod Abril 17, 2016 o hanggan sa makapili nin kasangli;\nBernardo Miguel O. Aguay Jr. bilang Tagapamayo (Chairman)\nMarissa R. Redburn bilang Ikaduwang Tagapamayo (Vice Chairman)\nJerome M. Hipolito bilang Sekretaryo\nFroy B. Beraña bilang Myembro\nIrvin P. Sto. Tomas bilang Myembro\nResolusyon 2015-1-4: Mga Opisyal kan Organisasyon sa 2014-2016\nMANTANG, an mga opisyal ibinoto kan bilog na myembro kan organisasyon hali sa mga myembro kaini asin an termino kan mga ini iyo poon ngunyan sagkod Abril 17, 2016 o hanggan sa makapili nin kasangli;\nFroy B. Beraña bilang Pamayo (President)\nBernardo Miguel O. Aguay Jr. bilang Ikaduwang Pamayo (Vice President)\nElbert O. Baeta bilang Kahilom (Secretary)\nJerome M. Hipolito bilang Tagapangataman-yaman (Treasurer)\nIrvin P. Sto. Tomas bilang Tagasiyasat (Treasurer)\nJusan V. Misolas bilangTagapabalangibog (PIO)\nResolusyon 2015-1-4: Bagong Facebook Group kan Parasurat Bikolnon\nMANTANG, kinakaipohan magmukna nin bagong Facebook group an organisasyon kun sain ibabali an mga bagong asin aktibong myembro kaini;\nINURUYONAN, na mumuknaon an PARASURAT BIKOLNON (OFFICIAL) kun sain administrador an minasunod: Presidente, Sekretaryo, Tagabalangibog, Tagapamayo asin Sekretaryo kan Katiwatiwala/Trustees.\nINURUYONAN PA MAN, an pagpreserbar kan mga lumang Facebook group na "Parasurat Bikolnon" asin "parasurat bikolnon" para sa dokumentasyon.\nResolusyon 2015-1-4: Ika-5ng Saringsing Writers Workshop asin Anibersaryo\nINURUYONAN, na Ika-5ng Saringsing Writers Workshop gigibohon sa Abril 17 sagkod 19, 2015 sa Central Bicol State University of Agriculture, sa Pili, Camarines Sur. Si Elbert Baeta an maserbeng Workshop Director.\nINURUYONAN PA MAN, na gigibohon an selebrasyon kan ikalimang anibersaryo kan Parasurat Bikolnon sa residensya kan mga Redburn sa Palestina, kun sain magkakaigwa nin Sosog Salog asin Pagtanom nin Kahoy sa panginginot ni Dindin Daliva.\nResolusyon 2014-12-22: Eleksyon\nITINUGOT (4-0; 1) kan Desyembre 22, 2014 sa San Jose, Pili, Camarines Sur.\nMANTANG, sa dai nagkaigwang Taonan na Pangkabilogan na Tiripon o Annual General Assembly kan Abril 17, 2014 asin mayo nin nangyaring eleksyon kan mga bàgong opisyal kan organisasyon;\nINURUYONAN, na ngunyan, gibohon an eleksyon kan mga Opisyal asin Katiwatiwala kan organisasyon.\nResolusyon 2014-2-16: Pag-indorso kan Saringsing Workshop Proposal sa HARONG\nITINUGOT (3-0; 2) kan Pebrero 16, 2014 sa Triangulo, Syudad nin Naga.\nINURUYONAN, na an proposal para sa Ikaapat na Saringsing Workshop ipapasa sa Harong kan Literatura asin mga Tataramon na Bikolnon sa Lokal na Gobyerno kan Syudad nin Naga.\nResolusyon 2014-2-16: Polisiya sa Pagigin Myembro\n1. An mga myembro kan Asosayon binibilog kan mga kagmukna na yaon sa Artikulo kan Pagkakamukna asin an mga siring na myembro na inako nin mayorya kan boto nin pag-uyon kan mga myembro kan Katiwatiwala.\n2. An pagigin myembro bukas sa gabos na interesado sa pagtulod kan mga obheto kaini.\n3. An siisay man na nagmamawot na magigin myembro kan Asosasyon mapadara nin aplikasyon.\n4. An pagigin myembro arin man digdi: Regular na Myembro, Asosyadong Myembro and Ginagalangan na Myembro.\npagigin Regular na Myembro iyo an gabos na myembro na marhay an kamugtakan na nagbabayad nin taonan na ambag.\npagigin Asosyadrong Myembro iyo an siisay man na myembro na dai nakakautob kan mga kinakaipohan sa pagigin regular na myembro.\nan pagigin Ginagalangan na Myembro itinatao sa siisay man na persona o legal na institusyon na nagtatao nin dakulang tabang o serbisyo sa Asosasyon siring kan sinasabi kan Mga Katiwatiwala.\n5. An siisay man na boot maghali hinahagadan nin surat kan paghali na nakapadara sa Presidente na aakoon kan mayorya kan boto nin pag-uyon kan mga Mga Katiwatiwala.\nResolusyon 2014-2-16: Polisiya sa Pag-ako nin Donasyon\n1. An mga donasyon na naako kan Parasurat Bikolnon Inc. ikakaag sa resibo nin pag-ako. An orihinal na kopya itatao sa kagdonar asin an kadobleng kopya kan orihinal sasarayon kan Tesorero para sa pagrekord asin dokumentasyon.\n2.\tAn halaga kan ambag asin/o an paliwanag kan donasyon na propyedad nakabugtak asin nakarekord sa resibo nin pag-ako siring man sa libro kan organisasyon asin an pahayag kun an Parasurat Bikolnon Inc., nag-ako nin mga bagay o serbisyo karibay kan ambag, kaipohan maliwanag na nakakaag o nakarekord.\n3.\tAn organisasyon nakakaisi sa arin man na mga donasyon na naako, na kwarta o na bagay, sa paagi kan mga myembro. Ini ipapasa sa Tesorero sa tiripon pan-organisasyon.\n4. An mga donasyon na naako na kwarta o na bagay kan siisay man na myembro kaini dai pwedeng gamiton o gastoson sa ano man na saysay na dai muna ipinapaisi an Parasurat Bikolnon kan pagkakaako kaini, an tamang dokumentasyon sagkod an pagpasa kaini sa Tesorero. Ini iyo tanganing masiguro an marhay na dokumentasyon asin pagigin silag kan organisasyon.\nResolusyon 2013-12-28: Bagong Myembro\nITINUGOT (4-0; 1) kan Desyembre 28, 2013 sa Bagumbayan Sur, Syudad nin Naga.\nINURUYONAN, na ngunyan an aplikasyon sa pagigin myembro ni Imelda Brazal kan Syudad nin Naga tinutugotan.\nResolusyon 2013-10-12: Mga Bagong Opisyal kan Organisasyon\nITINUGOT (5-0) kan Oktobre 12, 2013 sa Syudad nin Naga.\nMANTANG, sa ginibong Espesyal na Tiripon kan Oktobre 12, 2013 sa Syudad nin Naga, Camarines Sur ginibo an eleksyon kan mga nabakanteng posisyon kan organisasyon;\nMANTANG, an mga opisyal ibinoto kan bilog na myembro kan organisasyon hali sa mga myembro kaini asin sagkod sa natatadang mga bulan an termino kan mga ini o hanggan sa makapili nin kasangli;\nINURUYONAN, na an minasunod iyo an mga bagong opisyal kan organisasyon:\nDigna Ruth C. Daliva bilang Presidente\nIrvin P. Sto. Tomas bilang Bise- Presidente\nAnthony B. Diaz bilang Sekretaryo\nRosette V. Imperio bilang Tesorera\nFroy B. Beraña bilang Auditor\nRey Christian P. Rosales bilang Tagabalangibog\nResolusyon 2013-10-12: Pag-amyendar kan Prinsipal na Opisina kan Asosasyon (BINAGO KAN 1/4/2015)\nITINUGOT (2-0-1; 2) kan Septyembre 10, 2013 sa Syudad nin Naga.\n"That the principal office of the association is to be established at Dinaga, Canaman Camarines Sur"\nINURUYONAN PA MAN, na an nasambit na an inamyendaran na Mga Artikulo nin Inkorporasyon isumitir sa Securities and Exchange Commission siring man an inamyendaran na Konstitusyon na inako kan Abril 20, 2013 para sa sertipikasyon bilang pagsunod sa Corporation Code of the Philippines bago maipasunod.\nResolusyon 2013-9-10: Bagong Myembro\nITINUGOT (3-0; 2) kan Septyembre 10, 2013 sa Triangulo, Syudad nin Naga.\nINURUYONAN, na nguyan an aplikasyon sa pagigin myembro ni Rey Christian P. Rosales kan Canaman, Camarines Sur tinutugotan.\nUsip nin Komite sa Publikasyon 2013-1: Saringsing Folio\nBase sa napag-uruyonan kan mga myembro kan Parasurat Bikolnon sa huring pagtiripon kaini kan Abril 21, 2017 sa Palestina, Camarines Sur, bubuhayon liwat an Saringsing, sarong bulanan na publikasyon kan organisasyon; Mapoon an pagkalap kan mga rawitdawit ngunyan na Mayo asin maluwas an inot na dahon sa katapusan kan Hunyo; Kaipohan magpasa nin tigsararong rawitdawit an gabos na myembro kada bulan; Ipapadara an mga ini sa [email protected]\nUsip nin Tagapabalangibog 2013-1: Opisyal na Websityo\nIminukna an websityong www.parasuratbikolnon.webs.com tanganing magserbeng opisyal na portal kan organisasyon sa internet; Laman kan websityo an mga impormasyon dapit sa organisasyon asin mga gibo-gibo kaini; Siring man, tanganing magin interaktibo an websityo, makakagibo nin panindog/account an mga myembro sagkod iba pang parasurat na boot makipagmidbidan; An mga myembro kan organisasyon igwa nin prebilehiyong "administrador" na makakapaskil nin teksto, makakasàngat nin mga ladawan, makakadugang nin impormasyon asin iba pang pagtugot sa websityo.\nResolusyon 2013-5-17: Pagkua nin Bank Account\nINURUYONAN, na an Philippine Business Bank sa Syudad nin Naga iyo an magigin sarayan na banko kan Parasurat Bikolnon, Inc. na mangangataman kan pinansya kan organisasyon;\nINURUYONAN PA, na an Tesorera, ASIN President kan Organisasyon O Tagapamayo kan mga Katiwatiwala tinutugotan na magpirma, para sa asin bilang mga representante kan PB sa ano man na dokumento, papeles, porma o kasundoan na maninigo/kinakaipohan para sa pagpautob kan transaksyon;\nTesorera - Rosette V. Imperio - [pirma]\nPresidente - Marissa R. Redburn - [pirma]\nTagapamayo - Irvin P Sto. Tomas - [pirma]\nINURUYONAN PA, na an Sekretarya kan PB, tinutugotan na magpasa kan presenteng lista kan mga opisyal asin katiwatiwala na nakatukaw sa mga nasambit na posisyon, sa lambang panahon;\nINURUYONAN PA MAN, na ining Resolusyon padagos na igwang bisa sagkod na hirahon o sanglian nin sarong resolusyon kan Mga Katiwatiwala asin ini maresibe kan banko.\nResolusyon 2013-4-21: Komposisyon kan Board of Trustees sa 2013-2014*\nITINUGOT (5-0) kan Abril 21, 2013 sa Palestina, Pili, Camarines Sur.\nMANTANG, sa ginibong Taonan na Pangkabilogan na Tiripon kan Abril 20, 2013 sa Palestina, Pili, Camarines Sur ginibo an eleksyon kan mga bàgong myembro kan Board of Trustees (Mga Katiwatiwala) kan organisasyon;\nMANTANG, an Mga Katiwatiwala ibinoto kan bilog na myembro kan organisasyon hali sa mga myembro kaini asin an termino kan mga ini iyo sarong (1) taon o hanggan sa makapili nin kasangli;\nINURUYONAN, na minimidbid an komposisyon asin katungdan kan mga napiling bagong mga Katiwatiwala:\nIrvin P. Sto. Tomas bilang Tagapamayo\nDigna Ruth C. Daliva bilang Ikaduwang Tagapamayo\nBernardo Miguel O. Aguay Jr. bilang Sekretaryo\nJerome M. Hipolito bilang Myembro\nMarissa R. Redburn bilang Myembro\nResolusyon 2013-4-21: Representante sa Harong kan mga Tataramon asin Literaturang Bikolnon sa 2013*\nITINUGOT (4-0-1) kan Abril 21, 2013 sa Palestina, Pili, Camarines Sur.\nMANTANG sa Resolusyon 2012-10-20: Representante sa Harong kan mga Tataramon asin Literaturang Bikolnon (Harong) na itinugot kan Oktobre 10, 2012 sa Concepcion Grande, Syudad nin Naga, inuruyonan si Marissa R. Redburn na iyo an magigin representante kan organisasyon;\nMANTANG, an napiling representante kan organisasyon, siring kan ibang mga represente gikan sa ibang organisasyon, dai nakatukaw bilang direktor sa Harong;\nINURUYONAN, na si Marissa R. Redburn iyo giraray an magigin representante kan organisasyon sagkod sa saiyang termino o hanggan sa makapili nin kasangli.\nResolusyon 2013-4-21: Komite sa Publikasyon*\nMANTANG, sarô sa mga katuyohan kan organisasyon an pagtulod sa pagpangataman asin pagpatalubò kan manlainlain na tataramon na Bikolnon sa paagi nin mga publikasyon;\nINURUYONAN, na ipapamugtak si Jerome M. Hipolito bilang pamayo sa Komite sa Publikasyon na iyo an manginginot sa mga proyekto dapit sa publikayon.\nINURUYONAN PA, na ipapadagos an Saringsing na iyo an maserbeng opisyal na pahayagan kan organisasyon.\nResolusyon 2013-4-21: Komite sa Edukasyon*\nMANTANG, sarô sa mga katuyohan kan organisasyon an magin lindong nin mga organisasyon kan mga indibidwal na parasurat asin kasararoan nin mga parasurat bilang sarong dalan para sa mga pangangaipo kan mga ini sa pagpaurog kan mga panurat panliteratura, pangmatalingkas na pagpahayag, pampag-adal asin panrelihiyon sa manlainlain na tataramon na Bikolnon;\nINURUYONAN, ipapamugtak si Froy B. Beraña bilang pamayo sa Komite sa Edukasyon na iyo an manginginot sa paghaman nin mga aktibidad dapit sa pagpaurog kan mga kabatiran kan mga myembro kan organisasyon.\nResolusyon 2013-4-21: Komite sa Mga Paghanap asin Mga Paagi*\nMANTANG, sarô sa mga katuyohan kan organisasyon an paghaman nin mga programa asin mga gibo-gibo para sa mga parasurat na Bikolnon;\nINURUYONAN, na ipapamugtak si Bernardo Miguel O. Aguay Jr. bilang pamayo kan Komite sa Mga Paghanap asin Mga Paagi na iyo an matao nin mga suhestyon tanganing makadamot nin pundo para sa mga aktibidad asin proyekto kan organisasyon.\nResolusyon 2013-4-21: Pagbali sa KWF Registry Program*\nITINUGOT (5-0) kan kan Abril 21, 2013 sa Palestina, Pili, Camarines Sur.\nMANTANG, an Komisyon sa Wikang Filipino (KWF) minaagda sa mga ahensya, departamento sa Filipino, mga organisasyon asin sentro nin lengwahe na minatulod kan mahalnas na pagpautob asin pagpatalubò kan tataramon na Filipino na makabali sa lista kan programa kan KWF;\nMANTANG, katuyohan kan Parasurat Bikolnon an maitulod an pagpangataman asin pagpatalubo kan manlainlain na tataramon na Bikolnon sa paagi nin mga publikasyon, pag-adal, kan akademya, asin pampagbalangibog sagkod elektronikong mga paagi; siring man makahaman nin mga programa asin mga gibo-gibo para sa mga parasurat na Bikolnon na matiripontipon para sa pagpaurog kan saindang mga kabatiran sagkod kan manlainlain na tataramon na Bikolnon;\nKUN KAYA, INURUYONAN, na an Parasurat Bikolnon mabali sa KWF Registry Program asin matao kan mga kinakaipohan na dokumento tanganing makapaguhit digdi;\nINURUYONAN PA, na sinda Irvin Sto. Tomas asin Marissa R. Redburn iyo an tinàwan nin pamamahalà sa pag-asikaso kaini;\nINURUYONAN PA MAN, na kaipohan maipadara an mga kinakaipohan na dokumento bàgo matapos an presenteng bulan.\n*ginibo sa Pinagsarong Tiripon kan Organinasyon asin Board\nResolusyon 2013-4-20: Pagbasura kan Resolusyon 2012-11-11*\nITINUGOT (5-0; 2) kan Abril 20, 2013 sa Palestina, Pili, Camarines Sur.\nMANTANG, an kabilogan kan myembro dai nag-uyon sa pagdugang nin duwang (2) myembro kan Board of Trustees (Katiwatiwala);\nHULI KAIYAN, INURUYONAN, na an bilang kan mga Katiwatiwala igwa nin limang (5) myembro.\nResolusyon 2013-4-20: Mga Opisyal kan Organisasyon sa 2013-2014*\nMANTANG, sa ginibong Taonan na Pangkabilogan na Tiripon kan Abril 20, 2013 sa Palestina, Pili, Camarines Sur ginibo an eleksyon kan mga bàgong opisyal kan organisasyon;\nMANTANG, an mga opisyal ibinoto kan bilog na myembro kan organisasyon hali sa mga myembro kaini asin an termino kan mga ini iyo sarong (1) taon o hanggan sa makapili nin kasangli;\nMarissa R. Redburn bilang Presidente\nBernardo Miguel O. Aguay Jr. bilang Bise- Presidente\nDigna Ruth C. Daliva bilang Sekretarya\nIrvin P. Sto. Tomas Tagabalangibog\n*ginibo sa Taonan na Pangkabilogan na Tiripon\nResolusyon 2013-4-20: Mga Bagong Myembro*\nINURUYONAN, na nguyan inaakò an aplikasyon sa pagigin myembro kan mga minasunod:\nJerry E. Adrados kan Syudad nin Tabaco, Albay\nCatherine B. Dilao kan Jose Panganiban, Camarines Norte\nAnthony B. Diaz kan Camaligan, Camarines Sur\nRosette V. Imperio kan Libmanan, Camarines Sur\nResolusyon 2013-4-14: Petsa kan Taonan na Pangkabilogan na Tiripon 2013\nITINUGOT (5-0; 2) kan Abril 14, 2013 sa Palestina, Pili, Camarines Sur.\nMANTANG, an petsa kan Taonan na Pangkabilogan na Tiripon gigibohon lambang Abril 17 sa opisina kan asosasyon lambang taon o kun ano an napagkauruyonan;\nMANTANG, magkakaigwa nin eleksyon kan Board of Trustees (Mga Katiwatiwala) sa regular meeting na ini;\nINURUYONAN, na an Taonan na Pangkabilogan na Tiripon ngunyan na taon gigibohon sa Abril 20, aldaw nin Sabado, huli sa surood nang panahon;\nINURUYONAN PA, na gigibohon an regular meeting na ini sa Palestina, Pili, Camarines Sur.\nResolusyon 2012-11-11: Mga Bagong Myembro*\nITINUGOT (4-0; 3) kan Nobyembre 11, 2012 sa Balatas, Syudad nin Naga.\nINURUYONAN, na ngunyan inaakò an aplikasyon sa pagigin myembro kan mga minasunod:\nJoy B. Bagasala kan Syudad nin Naga\nElbert O. Baeta kan Syudad nin Iriga\nFroy B. Beraña kan Syudad nin Iriga\nResolusyon 2012-11-11: Pag-amyendar kan Artikulo II - Trustees* (IBINASURA KAN 4/20/2013)\nITINUGOT (3-0; 2) kan Nobyembre 11, 2012 sa Balatas, Syudad nin Naga.\nMANTANG, an bilang kan Board of Trustees (Mga Katiwatiwala) igwa nin limang (5) myembro;\nINURUYONAN, na an bilang kan mga myembro kaini dudugangan nin duwa (2);\nINURUYONAN PA, na an termino kan duwang (2) dugang na myembro kan mga Katiwatiwala sagkod sa Abril 17, 2013 o hanggan sa makapili nin kasangli.\nResolusyon 2012-11-11: Mga Bagong Myembro kan Board of Trustees*\nMANTANG, sa ginibong Pinagsarong Tiripon kan Organisasyon asin Board kan Nobyembre 11, 2012 sa Magsaysay, Syudad nin Naga nakakua nin pinakahalangkaw na boto sinda Elbert Baeta asin Digna Ruth Daliva;\nKUN KAYA NGUNYAN, INURUYONAN, na sinda Elbert O. Baeta asin Digna Ruth C. Daliva elehido bilang myembro kan Board of Trustees (Mga Katiwatiwala) poon ngunyan sagkod Abril 17, 2013 o hanggan sa makapili nin kasangli.\nResolusyon 2012-10-20: Representante sa Harong kan mga Tataramon asin Literaturang Bikolnon\nITINUGOT (3-0; 2) kan Hunyo 23, 2012 sa Concepcion Grande, Syudad nin Naga.\nMANTANG, an Lokal na Gobyerno nin Syudad nin Naga sa panginginot ni Alkade John Bongat mamuknâ nin Harong kan mga Tataramon asin Literaturang Bikolnon;\nINURUYONAN, na si Marissa R. Redburn iyo an magigin representante kan organisasyon.\nResolusyon 2012-6-23: Bagong Myembro\nITINUGOT (3-0; 2) kan Oktobre 20, 2012 sa Concepcion Grande, Syudad nin Naga.\nINURUYONAN, na nguyan an aplikasyon sa pagigin myembro ni Digna Ruth C. Daliva kan Magarao, Camarines Sur tinutugotan.\nResolusyon 2012-5-18: Bagong Myembro kan Board of Trustees*\nITINUGOT (5-0) kan Mayo 18, 2012 sa Concepcion Pequeña, Syudad nin Naga.\nMANTANG, si Edna Campana, nag-resign bilang sarô sa mga myembro kan Board of Trustees (Katiwatiwala), inakò kan Board, asin igwa nin sarong bakanteng pwesto.\nMANTANG, sa ginibong Pinagsarong Tiripon kan Organisasyon asin Board, sararô an mga presenteng myembro kan organisasyon na magsalida si Jomark M. Baynado, na saiya man na inako;\nKUN KAYA NGUNYAN, INURUYONAN, na si Baynado elehido bilang myembro kan Mga Katiwatiwala poon ngunyan sagkod Abril 17, 2013 o hanggan sa makapili nin kasangli.\nINURUYUNAN PA, na si Baynado matukaw bilang Auditor sagkod sa saiyang termino.\nResolusyon 2012-5-18: Komite sa Relasyon Pampubliko\nITINUGOT (4-0; 1) kan Mayo 18, 2012 sa Concepcion Pequeña, Syudad nin Naga.\nMANTANG, igwa nin mga isyung nagruluwas sa kolum na Santigwar ni Kristian Sendon Cordero sa Bicol Mail na igwang titulong "Kabulig Ako" na nagluwas kan Mayo 17, 2012;\nMANTANG, an dai pagkairintindihan bakong organisasyonal alagad indibidwal na mga diringkilan;\nMANTANG, nahihiling kan organisasyon an pinaghahalian kan siring na mga sahot ni Cordero asin dai mahuhulog an organisasyon sa kalot sa siring na mga pagsugot;\nKUN KAYA NGUNYAN, INURUYONAN, na an organisasyon dai na matokar nin mga bagay manungod sa mga pamansag ni Cordero;\nHULI KAIYAN, INURUYONAN, na ipapamugtak si Marissa R. Redburn bilang pamayo kan Komite sa Relasyon Pampubliko na iyong masimbag sa masurunod na isyu na raratakan an organisasyon;\nINURUYONAN PA, na mapaluwas nin opisyal na mensahe an organisasyon dapit sa isyu.\nResolusyon 2012-4-17: Mga Opisyal kan Organisasyon sa 2012-2013*\nITINUGOT (4-0; 1) kan Abril 17, 2012 sa Concepcion Pequeña, Syudad nin Naga.\nMANTANG, sa ginibong Taonan na Pangkabilogan na Tiripon kan Abril 17, 2012 sa Concepcion Pequeña, Syudad nin Naga ginibo an eleksyon kan mga bàgong opisyal kan organisasyon;\nINURUYONAN, na an minasunod na myembro napili sa minasunod na posisyon:\nBernardo Miguel O. Aguay Jr. bilang Presidente\nMarissa R. Redburn bilang Bise- Presidente\nIrvin P. Sto. Tomas bilang Tesorero\nNoel C. Regachuelo bilang Tagabalangibog\nINURUYONAN PA, na an mga nasambit na opisyal matukaw poon ngunyan sagkod sa Abril 17, 2013 o hanggan sa makapili nin kasangli.\nResolusyon 2012-3-31: Mga Bagong Myembro\nITINUGOT (4-0; 1) kan Marso 31, 2012 sa Concepcion Grande, Syudad nin Naga.\nINURUYONAN, na ngunyan inaako an aplikasyon sa pagigin myembro kan mga minasunod:\nJusan M. Misolas kan Syudad nin Naga\nJan Kevin P. de Quiroz kan Syudad nin Naga\nNoel C. Regachuelo kan Syudad nin Naga\nGil L. Gregorio kan San Jose, Camarines Sur\nJomark M. Baynado kan Baao, Camarines Sur\nJay Salvador III P. Salvosa kan Syudad nin Naga\nRonel R. Astor kan Syudad nin Naga\nJansen L. Valenzuela kan Syudad nin Naga\nStephen V. Prestado kan Syudad nin Naga\nNoel C. Dionela kan Syudad nin Naga\nResolusyon 2012-3-31: Polisiya sa Paglatag nin mga Aktibidad asin Proyekto\nINURUYONAN, an paglatag nin mga aktibidad asin proyekto kan/parte an organisasyon kaipohan sarong (1) bulan bago ini gibohon;\nINURUYONAN PA, na kaipohan an pag-uyon kan mayoriya kan Board of Trustees (Mga Katiwatiwa) sa proposal tanganing mailaog sa organisasyon;\nINURUYONAN PA MAN, na an kagtulod kan aktibidad iyo an mamamayo kan pagpautob kaini.\nResolusyon 2012-3-31: Mga Polisiya sa mga Tiripon kan Board\nINURUYONAN, na an mga Tiripon kan Board gigibohon lambang duwang bulan sa huring Byernes, Sabado o Domingo kan bulan, kun ano an mapag-uruyonan kan mayoriya kan Board of Trustees (Katiwatiwala);\nINURUYONAN PA, na an mga Tiripon maihuhubo an petsa;\nINURUYONAN PA MAN, na an myembro kan Katiwatiwala mahahali kun magkaigwa ini nin tulong (3) surunod na pagliban.\nResolusyon 2012-3-31: Pag-amyendar kan Artikulo III, Seksyon 1 - Officers\nMANTANG, an Mga Opisyal kan organisasyon iboboto kan Board of Trustees (Katiwatiwa) nin sinda-sinda;\nKUN KAYA, INURUYONAN, na an Mga Opisyal iboboto kan bilog na myembro kan organisasyon hali sa mga myembro kaini;\nHULI KAIYAN, mayô na sa katungdan kan Presidente an pagpamayo sa mga tiripon kan Board of Trustees (Katiwatiwala) asin yaon na sa Tagapamayo (Chairman) kaini;\nINURUYONAN PA, na an termino kan Mga Opisyal sarong (1) taon o hanggan sa makapili nin kasangli.\nResolusyon 2012-2-18: Opisyal na Tatak kan Organisasyon\nITINUGOT (4-0; 1) kan Pebrero 18, 2012 sa Concepcion Grande, Syudad nin Naga.\nINURUYONAN, na inaako an opisyal na tatak kan organisasyon:\nDESENYO. Surugpon na kurit Baybayin na P asin B para sa “Parasurat” asin “Bikolnon” an ngaran kan organisasyon, iyo an minabilog sa sarong nagsasaringsing na mitikong layas asin nagkakamang na tinanom na nagrorosa-rosang pula an kolor;\nGAMIT. Gagamiton sana an opisyal na tatak kan organisasyon sa mga opisyal na dokumento sagkod mga pagsasadiri kaini, asin magagamit sa mga aktibidad sagkod proyekto kan organisasyon.\nBISA. Epektibo an paggamit kaini poon pagkarehistro kan organisasyon sa Securities and Exchange Commission.\nResolusyon 2012-2-18: Komite sa Ortograpiya\nMANTANG, igwa nin pangangaipo na pag-urulayan an ortograpiyang susundon kan organisasyon;\nINURUYONAN, na ipapamugtak si Irvin P. Sto. Tomas bilang pamayo sa Komite sa Ortograpiya na iyo an manginginot sa pagsaligsig asin paghaman nin antabay sa ortograpiya.


Dios si Hesus? Ano nagpabisto si Hesus na siya Dios?\nHapot: Dios si Hesus? Ano nagpabisto si Hesus na siya Dios?\nSimbag: Mayong nakasurat sa Biblia na si Hesus eksatong nagtaram na “Dios ako” pero dae buot sabihun na dae niya sinabi na Dios siya. Ehemplo an mga tataramon ni Hesus sa Juan 10:30, “Ako asin an Ama saro sana.” Kung hihilingon ta an nagin reaksyon kan mga Judio sa sinabi ni Hesus maaaraman ta na si Hesus nagpapabisto na siya Dios. Binalo nindang gapuon si Hesus huli kan saiyang sinabi. “...asin huli ta ika, na tawo nagpapakang Dios” (Juan 10:33). Naintindihan kan mga Judio kun ano an buot sabihon ni Hesus – an saiyang pagigin Dios. Risahon ta na si Hesus dae nag pa inda sa saiyang pabisto na siya Dios. Kan idineklara ni Hesus, “Ako asin an Ama saro sana” (Juan 10:30), sinasabi niya na siya asin an Ama igwa nin sarong naturalesa asin esensya. Saro pang ehemplo an nakasurat sa Juan 8:58. Si Hesus nagsabi sainda, “Sa katotoohan, sa katotoohan ako nagsasabi saindo. Dae pa namundag si Abraham, iyo na ako!” An nagin reaksyon kan mga Judio na nakadangog kan saiyang sinabi iyo an magpurot nin gapo tanganig gadanon siya huli kan saiyang pagbasang-basang, susog sa pinapaotob kan kamandahan ni Moses (Levitico 24:15).\nInuru-utro ni Juan an konsepto kan pagigin Dios ni Hesus: “an tataramon iyo an Dios” asin “an Tataramon nagin laman” (Juan 1:1, 14). An mga bersikulong ini malinaw na nagpapahiling na si Hesus Dios na nagpakang laman. Sa Mga Gibo 20:28 nagsasabi, “Mag-ingat kamo sa saindo man sana, asin kan bilog na aripompon, ta sa sainda ginibo kamo kan Espiritu Santo na mga obispo, sa pagsabsab kan simbahan nin Kagurangnan na binakal niya kan saiyang dugo.” Siisay an nagbakal kan simbahan – an simbahan kan Kagurangnan – sa paagi kan saiyang sadiring dugo? Si Hesu-Kristo. Sa Mga Gibo 20:28 dinideklara na binakal kan Dios an saiyang simbahan sa paagi kan saiyang sadiring dugo. Kaya, si Hesus Dios!\nSi Tomas na disipulo nagsabi manungod ki Hesus, “Kagurangnan ko, asin Dios ko” (Juan 20:28). Dae siya sinaway ni Hesus. Sa Tito 2:13 inaagda kita na maghalat sa pagabot kan satong Dios asin Paraligtas na si Hesu-Kristo (hilingon man sa 2 Pedro 1:1). Sa Mga Hebreo 1:8, an Ama idineklara si Hesus, “Alagad dapit kan Aki siya nagsabi, ‘An saimong trono, O Dios, magdadanay sagkod lamang; Asin an cetro nin katanusan iyo an cetro kan saimong kahadean.’” Tinutukoy kan Ama si Hesus bilang “O Dios” nagpapahiling na si Hesus talagang Dios.\nSa Kapahayagan, sinugo kan sarong anghel si Apostol Juan na Dios sana an sambahon (Kapahayagan 19:10). Nagkakaperang beses sa Bibliya na si Hesus uminako nin pag omaw (Mateo 2:11, 14:33, 28:9, 17; Lucas 24:52; Juan 9:38). Dai niya lamang sinaway an mga tao sa pag omaw saiya. Kun si Hesus bakong Dios, sinaway niya kuta an mga tao sa pag omaw saiya arog kan ginibu kan anghel sa libro kan Kapahayagan. Kadakul pang mga bersikulo asin parte kan Biblia na nag papatotoo kan pagka Dios ni Hesus.\nAn pinaka importanteng rason tano ta si Hesus dapat Dios iyo ta kun bako siyang Dios, an saiyang kagadanan dae magiging igo nganing bayadan an penalidad kan kasalan kan kinaban (1 Juan 2:2). An sarong nilalang, na kung sain iyo si Hesus kung bako siyang Diyos, dae kayang magbayad kan daeng sukat na penalidad na hinahagad kan daeng sukat na Dios. Diyos sana an pwedeng magbayad kan arog kaiyan na penalidad. Diyos sana an pwedeng magdara kan kasalan kan kinaban (2 Corinto 5:21), magadan, asin mabuhay liwat, nganing patotoohan an saiyang kapangganahan tumang sa kasalan asin sa kagadanan.